Bagaimana Satu ‘Tweet’ Dari Elon Musk, Mampu Beri Untung Berbilion Dolar Kepada Syarikat Ini

Satu ciapan dari Elon Musk telah berjaya menjadikan GameStop Corp. sebagai syarikat yang bernilai lebih dari USD$ 10 bilion buat pertama kalinya.

Menurut laporan Market Watch, saham syarikat GameStop meningkat 92.7% pada hari Selasa, mendorong permodalan pasaran syarikat kepada USD$ 10.3 bilion.

GameStop dinilai sebanyak USD$ 10 bilion pada akhir 2007, tetapi berjaya menjangkau nilai tersebut buat kali pertama pada hari Selasa.

— Elon Musk (@elonmusk) January 26, 2021

Ciapan yang dibuat oleh ketua eksekutif Tesla itu, bersama-sama dengan laman Reddit WallStreetsBets, memberi kesan yang besar kepada GameStop apabila saham mereka naik lebih dari 50%.

Untuk rekod, itu bukanlah kali pertama ciapan dari Musk yang memberi kesan kepada saham syarikat.

Terdahulu, dia yang memuat naik status mengenai barangan di laman Etsy juga telah berjaya membawa saham Etsy naik melambung tinggi.

“Kekuatan ciapan anda. Dalam masa dua minit dari ciapan ini, stok [Etsy] memperoleh capaian pasaran lebih dari satu bilion dolar,” kata salah seorang pengguna di Twitter.

Menurut New York Post, ciapan itu berjaya menggandakan pendapatan Etsy dalam sembilan bulan pertama sejak tahun lalu setelah para pelanggan mencari barangan keperluan di tengah-tengah krisis COVID-19.

Manakala awal bulan ini, Musk telah meminta pengikutnya untuk beralih ke aplikasi Signal selepas isu kontroversi mengenai data pengguna yang dihadapi oleh Whatsapp.

Dan kesan daripada ciapan tersebut, sebuah syarikat yang mempunyai nama serupa, iaitu Signal Advance, mendapat kesan baik apabila sahamnya melambung 400 peratus dalam satu hari.

Saham Signal Advance bagaimanapun kembali ke tahap normal selepas laporan mengenai kekeliruan itu dihebohkan oleh media tempatan.

Dari sudut pandang yang luas, pengaruh yang dibawa oleh Musk dan ciapan yang mudah dan sederhana telah memberi kesan baik dan menguntungkan buat syarikat terbabit.

Manusia terkaya di dunia Elon Musk mahu sedekah RM400 juta, berikut adalah syarat-syaratnya. Klik pautan di bawah untuk membaca.

Manusia Terkaya Di Dunia Elon Musk Mahu Sedekah RM400 Juta, Berikut Adalah Syarat-Syaratnya

Elon Musk Pintas Jeff Bezos Untuk Jadi Manusia Terkaya Di Dunia Dengan Nilai RM789.26 Bilion

Atasi Bill Gates, Elon Musk Kini Manusia Kedua Terkaya Dunia


Ini Caranya Bagaimana Saya Berjaya Simpan RM12,000 Untuk Anak Dalam Masa Setahun

Hari ini aku nak berkongsi tips menyimpan duit secara kreatif sesuai untuk mak bapak yang nak menyimpan untuk anak.

Sediakan botol kuih raya saiz besar (selalunya orang guna isi tempeyek). Korang hiaslah ikut suka. Asalkan botol tu boleh bagi korang motivasi nak menyimpan. Nak letak gambar DSV pun boleh.

Korang tak payah sekat perbelanjaan pun. Beli je keperluan hidup seharian. Tricknya adalah NEVER EVER USE RM20 TO PURCHASE. Gunakan duit lain yang ada selain RM20 tu.

Kalau terpaksa pecah RM50 tu pecahkanlah sebab bakinya nanti korang mungkin dapat RM20 lagi. Dan kalau kau keluar DUIT dari mesin ATM ada 5 keping RM20, dan itu je duit kau yang ada, tepikan jugak RM20. Korang tak ada pilihan.

Balik je rumah, pastikan lepas buka kasut bagi salam dan tanpa letak wallet/ hembeg tu, masukkan semua RM20 yang korang ada dalam botol. Korang mungkin tenung botol tu yang mula dengan sekeping RM20 sambil kata “alahai besarnya RM20 ni. Aduhai!” Tapi sila bertabah dan jangan rasa demotivated. RAHSIAnya jangan fikir!

Ulang langkah 1,2,3 sampai tiba harinya tabung anda penuh melimpah selama setahun. Ya kau ada 365 hari untuk lalui perjuangan RM20 kau ni.

Cukup 365 hari korang ajak anak yang ditabungkan tadi duduk sama-sama kira berapa banyak DUIT untuk dia dah dikumpulkan. Proses pengiraan bersama ni adalah proses paling memuaskan tak tergambar dek kata-kata. Korang mesti kena try buat. Bunyi gemersik lembut duit RM20 tu bergeseran memang tak boleh nak explain.

Dah jadi rutin kami untuk buat “Trick” LUAR BIASA ni sejak setahun lepas. Walaupun pernah sampai 10 keping RM 20 terkorban dalam satu hari. Keluar jugalah air mata bonda dia kahkah.

Tapi, nikmatnya adalah dalam masa 365 hari, kami berjaya kumpul RM12,600 untuk anak kami si Eusoff. Aik macam mana boleh banyak sangat ni? Entahlah. Yang penting perasaan best dapat kumpul dalam tak sedar tu tak tau nak luah macam mana. Rasa nak lompat bintang!

Disebabkan warna oren, kau akan sedar dengan cepat yang itu duit yang kau kena simpan. Secara otomatik kau akan tepikan. Taklah terlalu besar macam RM50 sampai kau rasa macam nak tersedak bila nak asingkan. Huhu!

Aku pernah baca simpan duit syiling atau simpan hari pertama RM1, hari kedua RM2, sampailah hari ke 30 dalam bulan tu RM30. Banyak juga sebenarnya bila kau simpan duit ikut hari tu, busuk-busuk dalam RM500 jugk lah kau dapat sebulan.

Tapi aku jenis suka push diri Aku. Samalah dengan Bonda dia. Aku kira-kira balik, disiplin asingkan RM20 yang aku buat ni, hasilnya RM12600 setahun. Maka puratanya lebih kurang RM34 sehari kau dah simpan!

Kalau tak paksa diri, kau boleh shopping online berleluasa tapi menyimpan kau rasa payahnya! Jangan risau kau takkan mati kebuluran.

Memandangkan kau menyimpan RM20, bila kau dah mula kau akan latih diri kau dan minda tanpa sedar kau bahawa RM20 ni hak anak kau. Mula-mula kau rasa terbeban tapi lama-lama kau akan rasa seronok tengok duit tu makin banyak dan kau tahu jumlahnya taklah ciput.

Kesimpulan yang aku boleh buat adalah, ada cara yang kita ibubapa boleh paksa diri untuk buat kalau tak dapat simpan beribu riban sebulan untuk anak sebab kita bukan orang kaya.

Lainlah kita dah memang stabil ada ‘lebih’ tiap bulan. Bila dah mula menyimpan memang kita akan bentuk disiplin kita sikit. Tak yah memboros sangat. Kalau tak boleh RM20, RM5 atau RM10 pun boleh. Asalkan kau mula je. Selagi tak mula selagi tu botol tempeyek tu kosong.

Akhir sekali kau bawalah duit tu pergi bank. Masukkan dalam saving atas nama anak kau dan kau akan rasa satu perasaan bahagia dan tenang bila kau tahu, apa-apa hal anak kau ada dah duit simpanan. Tak banyak pun at least ada. Kan?


Bagaimana Saya Berusaha Ubah Diri Untuk Jadi Lebih Positif Melalui 3 Buku Ini

Kehadiran tahun baru 2017 masih lagi dirasa meskipun kita sudah hampir sampai ke akhir bulan Januari.

Sebelum berlabuhnya tahun 2016 yang lepas, saya ada berkongsi dengan rakam editor Vocket, Puan Nurulwahida tentang beberapa buku ‘self development and self improvement’ yang pernah saya baca.

Kemudiannya beliau meminta saya berkongsi di Vocket. Pada asalnya rasa seperti tidak perlu pula. Almaklumlah buku-buku ini adalah buku yang sudah lama berada di pasaran. Apatah lagi biasanya bila menulis review tentang satu-satu buku, selalunya adalah tentang buku baru.

Tapi bila difikirkan semula, tidak salah berkongsi buku lama jika buku tersebut masih kekal relevan untuk dibaca. Malahan saya juga kerap membuka semula buku-buku ini bila cuba mengamalkan salah satu daripada isi kandungannya.

Jadi saya kongsikan di sini untuk rujukan anda.

Buku ditulis oleh 2 orang pengamal NLP (Neuro Linguistic Programming) iaitu Zuhairi Nopiah dan Amin Idris. Semestinya dalam bahasa Melayu.

Bagaimana mahu gunakan minda bawah sedar secara maksimum? Bagaimana jika anda ada impian tapi tak pasti adakah anda mampu mencapainya?

Sebagai manusia normal, sememangnya semangat kita juga umpama iman, ada pasang surutnya. Hari ini berkobar-kobar, silap gaya esok terus menjunam ‘down’. Itulah juga yang selalu saya alami dan buku ini merupakan antara rujukan saya setiap kali diserang rasa ‘down’.

Buku ini memberikan langkah demi langkah bagaimana caranya untuk saya membina impian, dan apakah yang perlu saya lakukan agar ia dapat saya capai, di samping menambah rasa kebergantungan kepada tuhan.

Buku ini boleh anda beli online di PTS Book Cafe. Harganya pun tak mahal.

Baca tajuk buku memang rasa macam bahasa Inggeris memanjang. Tapi sebenarnya ini adalah buku yang dialih bahasa ke dalam bahasa Melayu.

Penulis buku, Rusdin S Rauf adalah seorang penulis dari negara seberang (Indonesia). Buku ini memberikan tatacara dan tips bagaimana mahu jadikan Al Quran sebagai peneman dan penyuluh hidup kita tanpa mengira batas masa dan ketika.

Bayangkan di saat kita keliru, atau bersedih, maka kita selak quran dan tiba-tiba mata terus menangkap satu ayat. Kemudian kita baca terjemahannya dan terus berderai air mata. Seolah tuhan sedang berbicara kepada kita melalui kitabnya.

Atau di waktu yang lain, tiba-tiba terasa sebak, nak baca quran atau paling kurang dengan alunan bacaan quran. Ye itulah yang bakal dilalui jika anda ikut tips yang dianjurkan di dalam buku ini. Bagaikan ada satu magnet menarik diri untuk mendampingi kitab suci ini.

Dan bagi saya buku ini sendiri membawa saya melihat Quran dari perspektif berbeza. Carian saya di PTS Book Cafe menunjukkan buku ni dah habis stok. Mungkin anda boleh cuba cari di kedai buku popular yang lain.

Sebenarnya inilah buku ‘self improvement’ pertama yang saya beli. Ia umpama pembuka mata buat saya, betapa sebenarnya kita berhak mencorak hidup kita sebagaimana yang kita mahukan.

Setiap daripada kita dianugerahkan dengan kebolehan yang unik dan hebat. Cuma adakala persekitaran, cara kita dibesarkan dan dididik, serta pemikiran yang dicorakkan ke atas diri membuatkan serba serbi terasa ada hadnya.

Buku ini menerangkan bagaimana kita juga mampu jadi hebat, mampu berjaya dan mampu membangunkan gergasi yang sudah lama menghuni dan bersedia bangkit di dalam diri kita.

Buku ini bagaikan menghentak diri saya sekuatnya. Menghentam saya untuk bangun, berubah dan berusaha mencorakkan hidup sebagaimana yang saya mahukan. Seterusnya cuba berlari mengejar impian yang ingin saya genggam.

Dulu masa saya beli, buku ni agak mahal harganya. Beli di Kinokuniya, dalam bahasa Inggeris. Tapi sekarang anda tak perlu bayar mahal macam saya. PTS dah keluarkan buku ni dan telah diterjemah ke bahasa Melayu. Anda boleh klik di link ini untuk buat tempahan online di PTS Book Cafe.

Cukuplah saya kongsikan 3 buku di atas dulu. Jika anda bukan kaki buku, belilah satu buku dahulu. Sebelum beli, belek dan baca beberapa mukasurat. Jika ia kena dengan minat, berjaya menarik anda untuk baca di helaian seterusnya, dan mula mengetuk minda anda, barulah beli.

Dan, tak bermakna anda perlu baca dan habiskan setiap buku sebelum mempraktikkan apa yang telah ditulis. Amalkan saja seawal mungkin daripada apa yang telah atau sedang anda baca.

Sejujurnya jika anda baca hanya 1 buku sahaja dan terus lakukan seperti apa yang dikongsikan di dalam buku tersebut, itu sudah cukup bagus sebagai langkah permulaan.

Atau, jika anda rasakan membaca buku bukanlah sesuatu yang mudah  dipermulaan, apakata anda dengar perkongsian positif di YouTube. Ye, itu juga boleh membantu anda. Bagi saya, ia sangat membantu.

Selalunya saya akan pasang video begini sambil buat kerja. Bukan dengar sangat pun, tapi ini salah satu cara saya mendidik diri untuk melihat, membaca dan mendengar perkara yang dapat membantu membangunkan diri saya.

Sebagai contoh saya akan pasang dan biarkan rakaman ini ‘play’ semasa saya sedang menaip artikel ini. Oh ya. Ada masa saya pun layan juga Justin Bieber terutama jika mahu naikkan mood ceria dan bersemangat bila menulis. Haha. Tetapi selalunya saya pilih lagu yang liriknya memberi motivasi.

Untuk berubah kita perlu bermula dengan fasa yang mudah untuk dilakukan, bermula dengan perkara-perkara kecil. Mahu berubah menjadi seorang yang lebih positif juga perlukan latihan berterusan, setiap hari.

Perubahan tak datang dengan hanya satu tindakan, atau dalam 1 malam. Ia adalah proses tanpa henti dan berbeza bagi setiap individu. Yang penting usah berhenti membantu diri anda menjadi seorang yang lebih baik di hari ini berbanding semalam.

Hidup adalah satu proses perubahan yang berlaku setiap hari. Selagi bernafas selagi itulah kita akan sentiasa melalui fasa perubahan sama ada dari segi usia, perubahan fizikal mahupun pemikiran. Jadi alang-alang dah begitu, kenapa tidak kita pilih untuk berubah ke arah yang lebih baik seiring dengan berganjaknya masa?

Akhir kata, saya hanya mampu berkongsi dan tunjukkan kepada anda buku manakah yang telah berjaya mengubah saya. Di akhirnya ia tetap berbalik kepada diri anda. Hanya anda yang mampu ubah diri anda.

Selamat maju jaya.
Ida Latif
Editor, TheVocket.com

Baca lagi: Saya Baru Habis Baca Novel ‘Tenggelamnya Kapal Van Der Wijck’ Dan Ini Apa Yang Saya Rasa


Bagaimana Saya Dapat Travel Ke Luar Negara Melalui Jalan ‘Sukarelawan’

Mungkin ada di kalangan kita yang nak travel ke luar negara untuk jangka masa yang panjang tapi tak ada duit yang mencukupi untuk tempoh tersebut. Contohnya kita nak travel di luar negara untuk tempoh sebulan, dua bulan ataupun tiga bulan.

Tapi bajet selalu menjadi antara isu utama yang di hadapi oleh mereka yang bergelar ‘kaki travel bila melibatkan tempoh travel yang panjang.

Tapi di mana ada kemahuan, di situ ada jalan. Antara cara untuk mencapai impian anda untuk travel ke luar negara dan menetap di negara tersebut bagi tempoh yang agak panjang ialah dengan memohon menjadi sukarelawan.

Cara ini terbukti menjadi salah satu cara bagi kebanyakan para traveler dari USA, Australia serta negara-negara Eropah dan mereka yang dapat tinggal di sesebuah negara dalam tempoh antara sebulan hingga tiga bulan.

Dan kerana ini jugalah, saya sekarang sedang menjadi sukarelawan di Jepun untuk tempoh  selama tiga bulan dan ia sememangnya memberi banyak pengetahuan baru untuk saya.

Ramai orang tanya, macam mana nak mohon?

Zaman sekarang ni, maklumat dihujung jari. Maka, rajin-rajinlah tengok dan cari di internet serta laman web mana-mana badan mahupun syarikat yang sudi ambil sukarelawan. Dengan cara ini, perbelanjaan kita untuk tinggal di negara tersebut dapat dikurangkan terutama dari segi kos penginapan, makanan dan jika bernasib baik, tiket flight pun mungkin diberi sekali (ataupun bayar separuh, pun dah kira ok lah tu kan).

Tapi, dalam kita teruja nak jadi sukarelawan di sesebuah negara, kita harus periksa terlebih dahulu undang-undang dan peraturan di negara tersebut sebelum buat apa-apa keputusan.

Antara yang mesti disemak adalah – maksimum berapa hari boleh kita menetap di negara tersebut, perlu tak kita mohon visa untuk masuk ke negara tersebut dan apa benda yang tak boleh dibawa masuk ke dalam negara tersebut. Lain negara, lain peraturan dan undang-undang nya.

Saya sangat sarankan kepada pelajar-pelajar universiti atau institut pengajian tinggi yang baru tamatkan pengajian ataupun baru habis praktikal untuk cuba aktiviti macam ni.

Sebabnya anda ada banyak masa lapang ketika itu sementara nak cari kerja tetap. Pada masa yang sama, anda akan melihat dunia dengan perspektif yang berbeza dan anda juga akan lebih berdikari serta dapat kenalan yang lebih ramai.

Dari sini juga, anda boleh kembangkan jaringan kenalan dan mungkin juga ada rezeki anda di situ iaitu peluang pekerjaan lain bila anda menjadi sukarelawan di sesebuah negara asing. Siapa tahu mungkin rezeki di situ.

Bagi sesetengah orang, bila tengok ada yang selalu travel ke negara lain, kita akan terfikir; “Dia banyak duit, boleh lah pergi banyak negara”.

Terus terang saya katakan, tak semestinya perlu ada duit baru boleh pergi travel ke luar negara. Sebagai contoh, saya telah memohon di online kepada satu syarikat pelancongan yang berpusat di Kyoto, Jepun dan mereka kebetulan sedang mencari individu yang mahu menjadi sukarelawan untuk musim luruh iaitu pada bulan November-Disember.

Ini kerana di musim luruh ramai pelancong yang datang ke Kyoto untuk melihat warna daun berubah. Disebabkan itu, mereka kekurangan kakitangan untuk musim ramai pengunjung daatang ke Kyoto.

Dan sungguh saya tak sangka dapat panggilan melalui email dan mereka interview saya di Facebook. Sehari selepas itu, mereka kata saya memenuhi kriteria yang mereka cari dan minggu depannya saya dah kena berangkat ke Jepun.

Berikut merupakan antara organisasi yang boleh anda cuba untuk memohon menjadi sukarelawan ialah:

Ada banyak lagi badan atau syarikat yang mencari sukarelawan. Kita kena pandai cari dan mohon sebanyak yang mungkin.

Sukarelawan ada banyak kategori dan bidang. Ada sukarelawan dalam bidang pendidikan, kesihatan, pelancongan, dan lain-lain bidang. Kalau sangkut satu, kira rezeki anda di situ.

Yang penting, kita usaha, banyak kan mencari, banyak kan tawakal dan doa. InsyaAllah. Mudah-mudahan segala urusan kita semua dipermudahkan. Serta, pandai-pandailah kita membawa diri di tempat orang agar sebarang kejadian tidak diingini berlaku.

Baca lagi: Kembara Ke Eropah Bawa Kami Ke Kem Pelarian Syria Di Turki Dan Ini Yang Terjadi


Bagaimana Saya Dapat Tukar Tarikh Tiket Penerbangan Tanpa Dikenakan Caj Tambahan

Salam rakan-rakan. Saya nak kongsi pengalaman dan tips berjaya tukar tiket tanpa dikenakan sebarang caj. Baru-baru ini saya ada book tiket yang berharga RM600++ sehala. Atas kesilapan sendiri, tarikh ini bertindan dengan trip yang lain. Saya tersalah tengok tarikh.

Sebenarnya kalau hal macam ni, 99.9% akan dikenakan penalti dan selisih harga esp tiket promo jika nak tukar tiket sesaja tanpa caj.

Mungkin hnya ada 0.01% untuk tukar. Dengan peluang 0.01% tersebut, saya cuba hubungi airlines tersebut (costumer service form). Penaltinya EUR90 atau RM420++. Belum masuk selisih harga.

Dalam borang tersebut, saya menyatakan masalah saya dengan nada yang agak sedih. Saya turut memuji-muji airlines tersebut. Saya turut menyatakan pengalaman yang manis kerana pernah menggunakan airlines ini. Dalam masa yang sama, saya menulis akan terus menyebarkan pengalaman yang excellent menaiki airlines ini.

Saya meminta tarikh dilewatkan dua minggu dari tarikh asal tanpa dikenakan penalti. Sebelum itu, saya memastikan harga tiket pada tarikh yang diminta sama seperti tarikh asal.

Setelah 24 jam, saya mendapat email dari airlines tersebut. Saya amat terperanjat dan bersyukur. Saya mendapat itinerari yang baru.

Alhamdulillah. Airlines tersebut tidak menjawab apa yang saya telah tulis tapi hanya dapat email itinerari (maksudnya mereka telah membaca). Saya mengucapkan terima kasih dan mereka membalasnya.

Baca: 10 ‘Trick’ Beli Tiket Kapal Terbang Dengan Lebih Murah

Kawan-kawan jangan pukul rata isu saya ni. Saya cuma memberikan idea jika berlaku hal seperti saya. Mungkin peluang 0.01 bertukar kepada rezeki. Siapa tahu? Kita usaha. Dapat atau tak dapat tu bukan urusan kita.

Jadi kawan-kawan di luar sana mungkin boleh buat macam ni. Good luck. Berdoa. Rakan-rakan Islam amalkan solat dhuha tapi jangan anggap masalah akan selesai bila solat dhuha. Segala urusanNya.

Apapun sebelum book pikir betul-betul melainkan kalau berlaku hal tak dapat dielakkan yang datang secara tiba-tiba. Kena redha atas segalanya.

Nota: Airlines saya tak tulis sebab nanti orang akan berfikiran airlines ni memang boleh tukar atau orang pukul rata.

Baca lagi: Harga Tiket Kapal Terbang RM2833 Jadi RM0 Apabila Anda Sanggup Berkorban


Bagaimana Saya Dapatkan Kerja Sambilan Sewaktu Travel Di Estonia

Kali ini aku akan terangkan sedikit sebanyak bagaimana aku dapatkan kerja di negara luar ni.

Seperti mana yang kita ketahui, sebagai pemegang passport Malaysia kita tidak dibenarkan untuk bekerja di luar negara tanpa permit. Jadi mohon lah permit secara sah kalau nak kerja luar negara.

Ramai ejen yang tawarkan kerja di luar negara seperti di Korea, Australia dan UK. Korang boleh bayar dekat ejen untuk carikan kerja untuk korang.

Tapi ingat. Risikonya amat besar. Kemungkinan untuk ditipu agak tinggi. Kalau ditipu pon korang boleh buat apa? Dah bagitau awal-awal kan kalau nak kerja mohon permit.

So, risk it for the biscuit. Sesiapa sahaja boleh jadi ejen sebenarnya. Beware.

1. Bagi aku, aku lebih kepada exchange job atau pun volunteer work. Ini apa yang aku pernah buat di Jepun dan di Estonia sekarang.

2. Exchange job ni pun haram juga sebenarnya sebab korang tidak dibenarkan untuk bekerja tanpa visa. Tapi pandai-pandai lah nak hidup.

3. Bagi aku, exchange job ni banyak membantu bagi setup base dan bagi perkenalan dengan local village atau pun local people sekitar. Tapi diingatkan, kebiasaannya exchange job ni korang tak akan dibayar.

4. Korang akan kerja 4 ke 5 jam sehari dan sebagai balasannya akan diberikan tempat tinggal dan makanan kadang-kadang. Ianya lebih kepada kerja free.

Mungkin ramai bagi kita yang akan kata “habis kerja buat apa kalau tak dibayar gaji”.

Ini cara aku so suka hati aku la. Jadi aku tak perlu bayar tempat tinggal dan makan aku untuk discover sesuatu tempat ketika travel.

5. Kadang-kadang, kalau rezeki baik, kau akan jumpa owner yang baik yang akan bawak kau jalan-jalan tunjuk kawasan sekitar, pergi beraktivi bersama seperti memancing, mendaki dan sebagainya.

Kalau nak hidup kena pandai. Selepas lama sikit kerja free kau pandai-pandai lah bodek owner. Mintak gaji dengan kerja lebih masa ke apa.

Kalau engkau tu bodoh, kau kerja lah sebagai volunteer 2 bulan tanpa gaji.

Baca: Ini Rahsia Bagaimana Saya Menginap Secara Percuma Sewaktu Travel Di Jepun

Prangli Island, Estonia. 30km dari pusat bandar Tallinn. Pulau kecil yang hanya ada penduduk 150 orang, tetapi agak masyur dengan local tourist yang datang for cycling, island tour, party dan camping. Overall work is just like 4-5 hour per a day. Flexible time. Dikelilingi Laut Baltic. Laut yang mempunyai ketumpatan garam yang rendah. Tak masin.

6. Banyak website yang menawarkan volunteer work di luar negara ni seperti WORKAWAY, WWOFING & HELPX. Bergantung lah pada korang nak atau pun tak nak je.

7. Volunteer works ni merangkumi pelbagai aspek seperti buruh kasar, kerja ladang, guru, babysitter, hostel dan lain-lain.

Kalau di Eropah, pada musim panas dia orang akan bercuti selama 2-3 bulan. Jadi ramai pelajar yang mengambil inisiatif ini bagi menimba pengalaman kerja dan bercuti di tempat orang.

8. Kalau nak tinggal tempat orang dan bekerja, pertama sekali adalah kena buang sifat malu dan haruslah berani. Berani untuk menghadapi apa jua cabaran.

9. Ada peluang untuk make money just grab it. Kamu juga mesti berani untuk bertanya tentang kerja kosong kalau lah tak dapat melalui volunteer work.

10. Jangan memilih kerja. Kalau ada je peluang untuk kerja sektor kilang, ladang atau apa-apa pergi je.

Sijil korang tak laku kat sini kalau nak tampal atas dahi nak pilih kerja. Bila korang lalui semua ni baru lah korang akan tahu perasaan Bangla, Indon yang datang meninggalkan anak bini di kampung bagi mencari rezeki di tempat kita. They earn my respect.

11. Pergaulan dengan foreigner atau asylum juga amat penting di luar negara bagi mendapatkan kerja.

Situasi dia macam ni. Anggaplah engkau ni bukan pemegang passport Malaysia, datang ke Malaysia nak travel sambil bekerja. Macam mana caranya?

Tak kan la kau nak pergi masuk dalam 7 Eleven kemudian tanya “bang, ada kerja kosong tak?”

12. Cara tu dah betul tapi bukan pada convenient store macam ni. Kalau nak main hentam keromo boleh pergi cuba kedai runcit kecil-kecil.

Kebiasaan pertama sekali kau kena ada base dahulu. Base tu adalah tempat tidur, tempat berak lah bagi 3-7 days.

13. Lepas tu cari informasi tentang tempat mana yang ramai foreigner like Middle East, black people, Asia dan yang mana-mana lah korang tengok sebagai bukan warganegara.

Selepas dapatkan informasi semua tempat, kau pergi lah melawat tempat tu selalu.

14. Katakan lah korang jumpa Pakistan kerja kedai phone di Malaysia, cubalah borak-borak dengan dia. Kemudian jumpa lagi Nigeria jual baju uptown, cuba borak-borak lagi korek info dia macam mana lubang kerja tu.

Kalau nasib kau baik, dia akan share lubang kerja untuk korang. Tapi kalau nasib tak baik banyak lagi peluang yang ada. Pintu tu banyak.

15. Cuma kita yang harus pilih. Tapi kalau kita asyik tenung pintu yang dah tertutup buat kita sahaja tanpa menghiraukan pintu-pintu yang lain maka kita termasuk di dalam golongan manusia yang kerugian.

16. Bila bekerja di tempat orang harus diingatkan bahawasanya hujan itu sentiasa ada. Cuma cara korang atasi tu macam mana je. Satu je pesanan ringkas dari penaja, bersiap sedialah untuk ditipu.

Ini hanyalah pendapat aku. Nak travel tak perlu kaya, cuma hati kena kering menghadapi segala kemungkinan.

Baca lagi: 9 Bulan Di New Zealand, Ini 12 Tip Memohon ‘Working Holiday Visa’ Di Sana


Bagaimana Saya Di Scam Oleh ‘Prince of Dubai’ Di Istanbul

Setiap hari, scam atau penipuan berlaku di mana-mana dan dalam pelbagai bentuk modus operandinya. Tak kira siapa anda, anda juga berpotensi untuk terjatuh ke dalam lubang kecelakaan yang dicipta oleh manusia durjana-durjana ini.

Saya juga turut tidak terlepas dari diuji dengan kecelakaan ini. Ini adalah kali kedua saya menziarahi Istanbul, Turki. Atas tuntutan ukhwah dan kerja di sini, kali ini saya menetap selama 6 hari di Istanbul.

Studio yang saya sewa hanya 2 minit / 200 meter sahaja dari pintu masuk Blue Mosque / Masjid Sultan Ahmet.

Jika anda Hussein Bolt mungkin anda hanya perlukan sekitar 20-30 saat sahaja untuk ke masjid. Nak di jadikan kisah pada malam terakhir (sepatutnya) saya di sini, iaitu 25 December 2017, hari Krismas!

Pada malam itu saya perlu menghadiri satu meeting di Haseki dan meeting saya habis agak lewat. Dalam pukul 11.30 baru saya sampai ke stesen tramway Sultan Ahmet. Seharian saya kepenatan. Non stop aktiviti.

Tibanya saya di Sultan Ahmet, saya terpana seketika dengan pemandangan Blue Mosque pada malam hari. Di mana tiada lagi orang ramai membanjiri kawasan ini.

Saya yang keletihan bersetuju dengan diri untuk duduk seketika dan melayan panorama indah ini. Cukup untuk meregangkan segala urat sahaja dan meneruskan perjalanan sekitar 2-3 minit untuk pulang ke studio saya.

Tiba-tiba saat saya sedang berehat dan mengambil satu dua gambar, ada dua orang foreigners lalu berdekatan.

Ok, dari sini cuba anda perhatikan, modus operandinya adalah sangat biasa berlaku di Istanbul. Tapi sebijak-bijak saya, manusia tidaklah sentiasa bijak.

1. Mereka offer untuk ambilkan gambar. Kerana saya seorang dan mereka berdua.
2. Lepas itu mereka ajak bersembang. Mereka perkenalkan diri. Seorang dari Dubai dan seorang lagi kawannya, local.
3. Mereka Muslim dan juga tourist.
4. Dari sini tourist talk sahaja yang berlaku antara kami.
5. 5 minit, saya nak balik studio.
6. Tapi mereka ajak minum dulu kerana mereka pun dalam perjalanan ke tempat minum. Dekat sahaja kata mereka.

Saya telah katakan tidak kepada mereka hampir 10 kali. Malangnya laluan saya ke studio ‘kononnya’ sehaluan dengan mereka untuk ke kedai minum juga.

Sepanjang saya berjalan saya menolak pelawaan mereka. Sehinggalah saya tinggal 50 meter sahaja dari studio saya, saya kata 15 minit sahaja saya boleh minum dan mereka cakap ok cantik! Tempat minum dekat sahaja dengan sini. Kita jalan kaki.

Seminit jalan kaki, mereka kata ayuhlah kita naik teksi untuk menjimatkan lagi masa kita yang suntuk ini. Jalan 5-10 minit, teksi lagi cepat.

Maka terbawalah saya pergi entah kemana. Memang tidak jauh. Perjalanan teksi hanya dalam 5 minit sahaja.

Tapi mereka akan mengambil perhatian saya sehabis mungkin di dalam teksi dengan bersembang agar saya tidak berapa aware dengan pemandangan sekeliling dan tidak berapa cam dibawa ke mana.

Nak dipendekkan cerita, selepas bersembang dan minum di Cafe yang kononnya mereka juga pertama kali datang dan atas cadangan pihak hotel, tibalah masa untuk membayar bill.

Oh ya, sepanjang minum dan sembang, merekalah yang tolong orderkan semuanya. So, saya pun suka la sebab rasa macam Prince of Dubai sedang payung teruk. Kahkah.

Bila tiba masa nak bayar bill, si Prince of Dubai kata kita akan bayar bill 50-50. Kawannya yang seorang lagi tak perlu bayar la kot kerana beliau yang bawa kita yang tourist ke tempat yang best ini. Bagus punya sahabat.

Dan macam biasalah, waktu inilah mereka kapak. Bil yang kami kena 9600 Turkish Lira. Jadi saya punya bahagian adalah 4800. Watafish!

Masa ini barulah saya tersedar saya kena scam.

Celaka Prince of Dubai kedekut. Dah ajak minum, minta bayar 50-50 pula. Kalau saya Prince of Dubai, kedai tu saya beli. Lepas saya habis minum, saya wakafkan terus kedai. Kahhh.

Tapi mereka silap. Kenapa? Sebab saya ni bukan Prince of Malaysia. Saya mana ada duit. Hahahaha.

Beliau suruh bawa keluar semua kad bank yang saya ada dan minta cuba untuk gunanya.

Syukur kerana saya tidak bawa kad saya pada malam itu. Yang ada pada saya 3 kad tapi semuanya kad lama dan saya jarang guna. Jadi saya pun tak tau ada berapa duit dalam tu. Yang pasti tak banyak la. Kalau banyak mesti saya tahu. Haha.

Mangsa-mangsa lain kebiasaannya tidak dapat mengelak situasi sebegini kerana kebanyakkannya menggunakan kad kredit.

Mereka pun dengan gigih mencuba semua kad saya. Gagal dan gagal. Semakin beranglah Prince of Dubai ni. Pokai la dia kena bayar semua. Hahaha.

Saya cuba berdiplomasi dan berbincang sehabis mungkin dengan beliau. Saya tidak mahu mencipta apa-apa adegan gila di dalam tempat tertutup yang saya pun tak tahu di mana.

Maka saya pun di heret ke ATM. Saya nak bawa sweater dan bag saya, mereka larang dan minta saya tinggalkan di kedai. Ok.

Aku dah kata aku student tak ada duit. Memang ke atm, semua kad tak berfungsi juga la. Cucuk keluar angin boleh la. Kentut pun keluar banyak lagi anginnya. Kihkih.

Maka bertambah berang lagilah beliau. Saya diiring oleh beliau dan juga salah seorang bonzer tempat itu.

Bila semua kad gagal, akhirnya beliau katakan nak bawa saya jumpa isteri saya dan minta duit dari beliau.

Woi fuk*mark! Jangan babitkan isteri aku. Dengan isteri saya tengah sarat mengandung lagi, ini betul-betul trigger kewarasan saya.

Ketika melangkah balik ke teksi dari mesin ATM, jarak antara saya dan mereka berdua 2 meter, dalam split second saya tekad. Tekad buat apa?

Apa lagi. Lariiiiiiiiiii. Run for my life and my wife’s life.

Gila sebenarnya. Korang janganlah tiru aksi ini. Kalau kena tangkap, nescaya akibatnya lagi teruk berbanding kehilangan duit 4800 Turkish Lira itu.

Tapi apa saya boleh buat, saya lari sepantas Hussein Bolt, dalam 2 minit saya lari tanpa toleh belakang zigzag masuk ke sana sini lorong. Saya cuba toleh belakang dan mereka sudah tiada tapi saya teruskan berlari dalam beberapa jauh lagi. Sehingga kudrat hilang, saya masuk ke celah pintu kedai-kedai yang sedikit tersorok.

Sambil menyorok saya mengambil balik segala nafas yang lupa ditarik sepanjang pecutan tadi.

Kemudian saya buka phone saya dan cuba locate diri saya. Namun saya pun tak tahu saya di mana. Tapi saya dapat gambaran kasar kawasannya di mana. Jauh juga dari studio saya.

Waktu ini menggigilnya hanya Allah yang tahu. Menggigil ketakutan, kepenatan dan kesejukan. Saya lari tengah malam di musim sejuk hanya pakai tshirt. Nasib darah pendekar saya boleh dipanaskan bila perlu. Cewah.

Jadi saya tunggu dalam seminit dua sambil mengintai ke jalan besar, adakah ada gerangan yang sedang tercari-cari sesuatu. Saya ambil keputusan untuk ambil teksi sahaja. Sangat bahaya untuk berjalan.

Nampak sahaja teksi saya lompat keluar ke jalan besar dan terus tahan. Dalam keadaan masih mengah, pemandu teksi pun kebingungan.

Saya menggeleng. Saya kata saya jogging tengah malam. Hihi. Untuk saya pulang semula ke studio saya pun saya melalui jalan yang agak tricky agar tidak terserempak dengan mereka. Kerana mereka tau studio saya di kawasan mana.

Dan barulah saya ingat kepada sweater dan bag saya yang masih tertinggal di kedai. Saya cuba ingat apa yang ada di dalam bag, malangnya passport saya juga ada bersama dengan bag dan sweater saya itu. Cis!

Keesokan harinya saya menghantar isteri saya ke Airport untuk pulang ke Kaherah. Keselamatan beliau adalah segala-galanya buat saya. Biarkan saya seorang di sini, selesaikan masalah ini.

Baca: Bagaimana Aku Kena ‘Scam’ Di Istanbul Hingga Hilang 140 Euro

Saya berjalan kaki seorang diri sejauh hampir 15km pergi dan balik. Melalui celah-celah lorong. Cuba mengingati balik setiap tragedi yang berlaku semalam.

Namun selepas 2 jam, saya gagal kesan semula di mana kedai tersebut. Hampir putus asa. Bukan apa, kalau saya tahu kedai di mana lagi mudah.

Akhirnya saya ke balai polis tourism berwarna oren di depan Hagia Sophia. Rupanya, pada malam yang sama ramai lagi yang kena kes sama macam saya.

Mereka habis dalam 5000-10000 lira seorang. Ada dari German, Pakistan, Bosnia, Swiss dll. Bila saya kata passport saya hilang, mereka ingatkan kes saya lain dari mereka ini, rupanya sama sahaja.

Cuma saya tak bayar apa-apa, tapi passport tertinggal di sana. Jadi saya pun berbincang baik dengan polis-polis ini. Bincang punya bincang, Pukul 11 malam kita ada misi.

Pada pukul 11 malam, selepas saya dan polis cuba sama-sama untuk kenal pasti kawasan kedai tersebut, kami pun bertolak ke kedai itu.

Saya sangat berharap, kedai ini adalah kedai yang sama dengan semalam. Saya hanya boleh gambarkan keadaan kedai dan kawasannya berdasarkan map dan last location saya malam itu sahaja.

Adakah di Aksaray atau Taksim? Saya yakin Aksaray cuma kedai yang mana satu?

Kebetulan dua orang mangsa yang ada sekali di pondok polis ketika itu, turut sama menceritakan keadaan kedai yang sama macam yang saya pergi. Jika betul pun kami pergi ke kedai yang sama, adakah barang-barang saya masih lagi ada di sana?

Saya hanya boleh berserah kepada Dia. Pergilah saya ke kedai tersebut dengan dua orang abang polis muda yang hensem dan sado.

Alhamdulillah! Yang pertama selesai. Kedai yang betul!

Kami pun masuk ke kedai tersebut. Ketika ingin masuk itu, seorang staff seperti supervisor kedai itu sudah kelihatan gelisah. Beliau ikut kami dari luar kedai dan persoalkan siapa saya yang dibawa oleh abang-abang polis ini.

Beliau ikut sehingga sampai ke tingkat atas. Masuk sahaja ke dalam kedai, abang polis A terus suruh segala muzik ditutup.

Tutup segala lampu warna warni, nyalakan semua lampu putih. Maka terang berderanglah kedai tersebut. Ketika itu ada juga beberapa meja yang kelihatan diduduki oleh pelanggan lain.

Hadir lagi seorang yang kelihatan lebih berusia dari supervisor tadi. Mungkin manager kot. Abang polis sado A pun terus henyak kaw-kaw. Semua staff kedai dipanggil. Beratur depan saya.

Saya apa lagi, petik terus seorang brader waiter ni. Seingat saya beliaulah yang menguruskan kad-kad debit saya semalam.

Dia hanya menggeleng-geleng konon innocent. Acah pelik kenapa dia kena panggil.

Beberapa minit awal, semua tidak mahu mengaku. Kami datang hanya ingin mengambil semula bag dan sweater saya. Sehinggalah kami ingin memeriksa CCTV.

Tiba-tiba saya terdetik untuk cuba mengintai di belakang sofa yang saya duduk semalam. Ada sweater saya!

Selang seketika, tiba-tiba ada seorang pekerja dari dapur belakang menghulurkan satu beg kepada abang polis sado A. Dan, itu adalah beg saya!

Abang polis minta saya periksa beg saya. Dia suruh buka dan periksa semua barang. Ada yang hilang tak. Passport ada ke tidak.

Seluruh ummat manusia dan jin yang berada di situ hanya perhatikan gelagat saya di tengah-tengah kedai. Dan sekali lagi Alhamdulillah, satu pun barang saya tidak terusik.

Yang paling penting passport saya ada! “Tamam, tamam.”

Tergelak polis dengar saya cakap tamam. Dah jadi orang Turki pula katanya. Haha.

Tanpa cakap banyak, kami terus chow. Apalah agaknya yang mereka fikir? Adakah mereka masih ingat saya dari semalam?

Saya takut sebenarnya nak datang balik kerana saya tak bayar satu sen pun malam sebelumnya. Secara teorinya saya berhutang dengan kedai itu.

Bila abang polis tanya saya adakah saya bayar apa-apa kepada kedai itu, saya kata tidak dan mereka kata itu sangat bagus!  Memang akhirnya, Prince of Dubai tersebut “terpaksa” belanja 100% bill malam itu. Terima kasih bos! Kihkih.

Dan selesailah misi gerak-gerak khas saya bersama dengan abang-abang polis Turki pada tengah malam di tengah-tengah kota Istanbul.

Mereka pun tanya, saya nak balik ke mana. Dan mereka terus hantar saya pulang ke Pazartekke, rumah sahabat saya. Alhamdulillah selesai dan dipermudahkan.

Tidak perlulah saya ke Ankara untuk buat passport sementara dan pulang ke Malaysia untuk buat passport baru. Dan baru boleh pulang semula ke Kaherah.

Pengalaman yang cukup berharga buat saya. Banyak sungguh perkara yang Dia ingin tunjukkan kepada saya. Kehancuran umat manusia.

Jadi bagaimana anda nak elak dari kena scam macam ni jika anda ingin ke Istanbul nanti?

“Make your own plan and follow the plan.” Hanya itu.

Jangan buat plan lain. Nak balik rumah? Balik terus. Nak pergi minum di A, jangan pula pergi B. Lagi-lagi jika itu adalah plan orang lain.

Mohonlah pertolongan dan perlindungan dari Dia yang berkuasa. Mengenai sindiket scam ini, amat payah untuk dirungkai.

Ini adalah sindiket terancang yang terdiri bukan sahaja di kalangan orang tempatan. Sindiket ini termasuk foreigners. Kepala bana sungguh datang Istanbul memang nak kerja scam.

Dari teksi driver, kedai, dan semuanya adalah disusun. Berdasarkan apa yang saya sembang dengan mangsa-mangsa lain, skrip yang digunapakai adalah sama.

Jika duit anda telah diambil, memang kebiasaannya tidak dapatlah semula duitnya. Kenapa kedai itu masih ada dan tidak ditutup?

Carilah jawapan sendiri. Sama sahaja di mana-mana negara pun. Nampak tak? Cuma berhati-hatilah agar tidak menjadi mangsa.

Saya katakan kepada abang polis, saya akan datang lagi İstanbul berkali-kali. Dia kata next time jangan kena scam lagi. Kahhhh.

Ada sesiapa yang berminat nak kongsi pengalaman yang sebegini? Kebiasaannya kita yang kena scam ni malu nak cerita kat orang.

Jadi orang lain yang tidak tahu pada masa akan datang turut sama terjatuh kedalam lubang yang sama.

Saya kongsikan ini, dan berharap agar tidak ada lagi rakyat kita dan juga sesiapa pun yang terkena benda yang sama. Segala puji hanya kepada Allah.

Baca lagi: 100 Tip ‘Survival’ Sewaktu Travel Sendiri Di Turki Berdasarkan Pengalaman Saya


Bagaimana Saya Jadikan Pengalaman Kembara Di Manila Sebagai Bahan Mengajar Di Dalam Kelas

Assalamualaikum. Saya seorang guru dari sebuah sekolah menengah di Sabah. Saya suka akan aktiviti mengembara dan menjadi aktiviti ini sebagai salah satu medium untuk saya menyampaikan pengajaran dengan lebih menarik dan realistik.

Bagi saya konsep ‘travel is an education’ adalah salah satu konsep yang menarik untuk menyampaikan ilmu dan memberi pengalaman yang berbeza kepada para pelajar.

Pada bulan mac 2016 saya telah mengembara ke Manila, Filipina selama seminggu. Sepanjang berada di sana banyak pengalaman yang sangat berharga dan saya telah kongsikan.

Saya ingin berkongsi pengajaran atau lesson yang saya perolehi ketika berada seminggu di sana. Cerita-cerita inilah yang saya olah untuk dijadikan satu moment indah kepada para pelajar walaupun mereka tidak berada di negara tersebut.

Pengajaran 1 – masih ramai orang yang baik hati di dunia ini

Ketika mengembara di sana saya telah berjumpa dengan rakan-rakan baru yang banyak membantu ketika saya berada di Manila.

Ketika dalam penerbangan dari Kota Kinabalu ke Manila saya telah berjumpa dengan sekumpulan atlet Sabah dan jurulatih mereka untuk berlatih di Baguio City.

Memandangkan ini pertama kali saya ke Manila mereka menawarkan diri untuk saya tinggal di hotel bersama-sama dengan mereka di kawasan Barangay.

Saya tidak menolak kerana saya memang belum menempah hostel atau hotel lagi.

Perkara ini telah membuka hati saya bahawa masih ramai lagi manusia yang baik hati walaupun kita tidak mengenali mereka.

Lagi mengharukan apabila coach mereka dengan senang hati telah membelanja saya sarapan pagi keesokan paginya.

Sifat baik hati dan suka membantu ini sememangnya satu perkara yang sangat saya titikberatkan ketika menyampaikan pengajaran di dalam kelas.

Jadi melalui cara ini saya dapat menunjukkan kepada para pelajar bahawa jangan takut untuk mengembara kerana di luar sana masih ramai manusia yang baik hati dan sudi membantu kita dan dalam masa yang sama kita dapat menambah kenalan baru.

Walaupun saban hari kita disogok dengan pelbagai jenis kekejaman manusia di seluruh dunia, tetapi apabila kita menjelajah atau travel kita akan dapat belajar bahawa dunia ini masih dipenuhi dengan manusia yang baik hati.

Pengajaran 2 – sentiasa bersyukur dan menghargai apa yang kita ada

Pengajaran ke 2 yang saya dapat ketika berada di Manila ialah sentiasa bersyukur dengan nikmat yang ada.

Jika kita keluar mengembara atau travel ke tempat lain, perasaan syukur dengan kehidupan yang kita ada akan semakin bertambah.

Hari kedua berada di Manila ketika berada di dalam jeepy iaitu kenderaan awam paling popular di Manila.

Ketika dalam perjalanan menuju ke Rizal Park dan Fort Santiago tiba-tiba seorang remaja naik dan terus meletakkan sampul di ribaan setiap penumpang, kemudian dia terus menyanyi sehingga beberapa minit.

Dalam masa yang sama saya lihat beberapa orang penumpang mula memasukkan duit ke dalam sampul. Saya yang masih terkejut dengan situasi itu hanya melihat sahaja dan mengembalikan sampul itu tanpa memasukkan sebarang wang.

Tetapi otak saya ligat berfikir remaja di sini sanggup berbuat apa saja untuk terus hidup. Belum lagi melihat golongan gelendangan yang memenuhi bandaraya Manila ketika malam terutamanya di bahagian Olongapo dan Quiapo.

Melihat keadaan mereka yang membanjiri lorong-lorong, kaki lima setiap jalan dan di bawah laluan LRT menyebabkan saya melihat Manila sebagai sebuah bandaraya yang penduduknya sanggup berbuat apa saja untuk hidup.

Keadaan di negara kita memang agak jauh berbeza sedikit dengan di sini. Syukur kerana Allah mengurniakan kehidupan yang penuh nikmat untuk saya dan kita semua.

Perkara inilah yang saya tegaskan kepada para pelajar di dalam kelas. Melalui travel kita akan dapat melihat realiti hidup dan belajar untuk mensyukuri setiap inci kehidupan kita.

Jika kita mengembara di kawasan miskin kita belajar untuk bersyukur dan jika kita berada di kawasan-kawasan yang mewah kita belajar untuk menghargai.

Jelas, mengembara merupakan medium untuk kita mengenali dan menghargai hidup.

Pengajaran 3 – hormati perbezaan agama dan budaya

Lesson ke 3 yang saya peroleh ketika berada di Manila ialah belajar untuk memahami perbezaan agama dan budaya. Mencari makanan halal sangat sukar di Manila.

Jika mahu mencari banyak makanan halal pergilah ke Quaipo berdekatan dengan Golden Mosque. Ketika berada di Manila saya lebih banyak makan roti atau buah.

Ketika ini barulah saya betul-betul menghayati konsep halal. Sememangnya apabila kita berada di luar negara barulah kita betul-betul menitikberatkan soal makan minum.

Tetapi ini, tidak membuatkan saya pesimis atau judgemental dengan orang lain. Ketika di Baguio City sekali lagi saya telah di jemput oleh kumpulan atlet yang saya jumpa pada hari pertama di Manila.

Mereka menjemput saya makan bersama-sama. Menariknya masakan itu di masak oleh tukang masak Filipino dari Cebu.

Pada mulanya saya ragu-ragu tetapi setelah diberitahu bahawa makanan itu halal dan dibawa dari Sabah dan setiap peralatan itu telah di samak dan tukang masak tersebut walaupun berlainan agama tetapi hanya masak mengikut arahan mereka.

Ketika itu saya belajar sesuatu, toleransi dalam beragama dan memahami orang lain sesuatu yang penting untuk keharmonian hidup.

Makan semeja, dengan orang berlainan agama tidak pernah menjadi satu isu. Saya pernah makan di dalam hostel yang ada beberapa orang pelancong dari Eropah.

Kami makan bersama-sama walaupun makanan kami berbeza. Ketika mengembara keluar barulah kita memahami agama orang lain dan lebih sayang dengan agama kita anuti.

Percayalah. Budaya dan adat di sesuatu tempat merupakan satu ensiklopedia pengalaman yang dapat saya ceritakan kepada pelajar saya di dalam kelas.

Ccontohnya orang Manila suka pelihara anjing itu budaya mereka. Hormati perkara itu dan sebagai muslim saya cuba sedaya upaya untuk menjaga batas-batas bagi perkara tersebut.

Travel dengan happy jangan stres dengan perkara-perkara remeh. Kerana lain tempat lain budaya. Sebab itu kita perlu belajar dan memahami.

Travel is not about how much money you have, but its about how much experience you get.

Pengajaran 4 – hargai dan sayangi bahasa kita, dan cuba kuasai Bahasa Inggeris

Lesson no 4 yang saya dapat ketika di Manila ialah hargai bahasa kebangsaan kita dan tingkatkan penguasaan bahasa Inggeris.

Orang Filipina sangat bangga dengan bahasa Tagalog mereka. Biasanya mereka tidak akan terus melayan sebarang pertanyaan jika diajukan dalam bahasa Inggeris.

Jika kita memberitahu bahawa kita bukan Pinoy barulah mereka memberi respon. Saya difahamkan mereka tidak suka dengan orang Filipina yang tidak menggunakan bahasa Tagalog.

Melihat keadaan itu saya bangga dengan semangat dan jati diri mereka sebagai Pinoy. Saya mempelajari sesuatu di Manila.

Kehebatan sesebuah negara terletak pada kekuatan rakyatnya meninggikan bahasa kebangsaan mereka dan negara-negara maju yang lain seperti Korea dan Jepun sudah membuktikannya.

Tetapi sebagai orang luar bahasa Inggeris merupakan alat komunikasi utama bagi saya. Semua urusan saya di Manila dibuat dalam bahasa Inggeris.

Pertama kali dalam hidup saya selama seminggu saya banyak menggunakan bahasa Inggeris berbanding bahasa Melayu.

Jika sebelum ini saya sangat takut untuk bercakap dalam bahasa Inggeris kerana takut salah dan malu, tetapi apabila saya mengembara saya terpaksa menggunakannya walaupun dalam bahasa yang tunggang langgang.

Saya memberitahu kepada para pelajar saya, keluar mengembara jika ingin meningkatkan penguasan bahasa Inggeris.

Kerana jika kita statik di negara sendiri mungkin kita malu atau takut ditertawakan.

Jadi solusinya keluarlah mengembara dan jangan takut untuk menggunakan bahasa Inggeris kerana tiada siapa pun yang kisah tentang grammar kita.

Yang penting apa yang kita sampaikan difahami. Lambat laung English kita akan improve. Percayalah.

Mengembara sendirian akan menjadikan kita lebih berani. Ketika berada di Manila semua perkara terpaksa saya lakukan sendiri. Ketuk rumah orang yang tidak dikenali semata-mata ingib bertanya jalan.

Baca: 12 Sebab Kenapa Keluar Mengembara Mampu Jadikan Anda Insan Lebih Hebat

Pengajaran 5 – jadi berani dan yakin pada diri sendiri.

Berada di tempat asing, budaya dan bahasa yang berbeza membuatkan kita perlu jadi lebih berani dan positif.

Ketika mengambil bas dari manila ke Baguio City pada tengah malam perjalanan selama 8 jam sesuatu yang asing bagi saya. Yang menariknya ketika saya bersendirian dan memerlukan bantuan ada saja bantuan yang hadir.

Ketika saya sesat mencari teachers cabin di Baguio City orang kampung datang bersama-sama membantu. Perbezaan agama, bahasa, budaya dan negara memang tidak menghalang mereka untuk membantu.

Perkara inilah yang kerap kali saya tegaskan kepada para pelajar saya. Kindness and generousity merupakan satu benda yang sangat berharga ketika kita keluar mengembara.

Jadi jangan takut. Keluarlah untuk melihat negara orang. Lama kelamaan perasaan berani akan muncul dan kita tidak lagi takut untuk berhadapan dengan orang ramai.

Pengajaran 6 –  melihat keindahan alam ciptaan tuhan dengan perspektif yang berbeza.

Filipina merupakan sebuah negara yang hebat dengan kecantikan alam sekitar. Kawasan gunung ganang di Baguio City sangat menarik dan kawasan bandarnya sangat bersih.

Tidak dibenarkan merokok di Baguio City. Merokok akan ditangkap serta merta. Sebelum sampai ke sini saya tidak membayangkan akan wujud bandar yang bersih, cantik dan nyaman di Filipina.

Tetapi apabila sampai di Baguio City tanggapan saya berubah. Penempatan yang disusun cantik di lereng-lereng bukit dan tidak ada pencemaran udara membuatkan hati saya terpaut dengan tempat ini.

Ketika berada di Zambales, St Antonio kira-kira 3 jam perjalanan dari Manila saya turut terpukau dengan kecantikan pulau dan pantai yang bersih.

Zambales mempunyai pulau yang cantik dan di antara yang tercantik di kawasan Manila walaupun tidak sehebat Boracay dan Palawan.

Ketika di sini saya banyak mempelajari tentang cara masyarakat tempatan menjaga ekosistem mereka.

Ketika berada di St Antonio ini juga saya mengalami insiden berdepan dengan gempa bumi skala yang kecil dan penduduk tempatan tidak panik walaupun berlaku gegaran kerana perkara itu sudah kerap kali berlaku.

Sebenarnya banyak pengajaran yang sangat berharga saya peroleh di Manila. Sukar untuk saya terjemahkan kesemuanya di sini.

Saya berpendapat secara peribadi bahawa mengembara sememangnya satu medium yang paling efektif jika kita ingin membawa golongan muda memahami maksud hidup dan mencari pengalaman agar dapat menjadi manusia yang lebih peka, bersyukur dan menghargai kehidupan.

Sebagai seorang guru saya menjadikan pengalaman dan pengajaran yang saya peroleh ketika mengembara sebagai intipati dalam pengajaran terutamanya apabila kita ingin pelajar kita melihat hidup ini bukan sekadar lulus peperiksaan sahaja.

Saya bercadang untuk berkongsi lagi cerita-cerita saya mengembara di tempat lain dengan medium yang berbeza dan cerita yang berbeza. Terima kasih pada The Vocket kerana menjadi rujukan utama saya untuk menelaah dan mengkaji cerita-cerita pengembara lain sebagai rujukan dan panduan saya.

Saya juga mempromosikan The Vocket kepada pelajar saya sebagai salah satu laman web yang bagus dan informatif untuk menambah pengetahuan mereka.

Baca lagi: Pemuda Ini Beranikan Diri Travel Solo Ke Luar Negara Buat Pertama Kali Selepas Baca Vocket


Bagaimana Saya Kenalkan Muhammad SAW Kepada Pelajar Jepun Yang Melawat Sekolah

Hari ini ada lebih kurang 45 orang pelajar dari Jepun melawat ke sekolah saya. Saya ditugaskan untuk menjaga seksyen tulisan dan demontrasi kaligrafi khat jawi.

Jadi untuk demontrasi khat saya ajar mereka untuk menulis nama ‘Muhammad’. Saya terangkan kepada mereka bahawa ‘Muhammad’ adalah ‘one of most influential people in the world’. Kemudian saya sarankan mereka search semula nama ‘Muhammad’ ini bila free.

Mereka nampak berminat dan bersungguh nak tahu walaupun bidang kaligrafi ini agak asing bagi mereka. Sikap bersungguh-sungguh seperti ini seharusnya menjadi ikutan pelajar-pelajar kita.

Sekolah saya mengambil pendekatan untuk memperkenalkan tulisan jawi kepada pelajar-pelajar Jepun tersebut. Mengapa kami mengambil pendekatan ini?

Ini kerana tulisan jawi pernah memainkan peranan penting sebagai pengantara dalam semua urusan satu ketika dahulu, tapi itulah sekarang ini tulisan jawi kian terpinggir ditelan arus kemodenan.

Jadi, sekolah kami ingin memperkenalkan sub-budaya yang semakin hilang tersebut kepada pelajar Jepun dan apa yang menariknya mereka nampak teruja dengan seni halus budaya kita ini.

‘Wow’ dan ‘amazing’ terpacul secara spontan daripada salah seorang murid Jepun bila mereka melihat contoh tulisan khat jawi yang kami pamerkan. Dan kami juga menjemput mereka untuk sama-sama menulis nama mereka dalam tulisan jawi.

Sebahagian pelajar Jepun ni tidak boleh berbahasa Inggeris dengan baik. Hanya sebilangan mereka yang mampu bertutur secara ‘fluent English’.

Walaupun tidak fasih bertutur bahasa Inggeris namun teknologi Jepun jauh meninggalkan negara kita, mungkin 10 tahun terkehadapan. Kita perlu sedar bahawa bahasa Inggeris bukanlah satu-satunya bahasa yang digunakan untuk subjek sains dan teknologi.

Banyak penemuan saintifik seperti Teori Relativiti Einstein ditemui dan diterbitkan dalam Bahasa Jerman dan bukannya bahasa Inggeris.

Baru-baru ini pemenang Anugerah Puskas 2016, Faiz Subri dikritik nitizen kerana tidak fasih berbahasa inggeris sedangkan Faiz Subri mendapat pujian daripada ikon-ikon bolasepak dunia kerana bakat beliau.

Apa yang menariknya tentang pelajar Jepun ini ialah mereka tetap mencuba untuk memahami dan bertutur dengan cara komunikasi bahasa isyarat yang mereka faham dan saya faham. Cukup sekadar memperagakan ‘bahasa tubuh’ pun mampu untuk membuatkan saya faham apa yang mereka cuba sampaikan. Tak perlu nak fluent-fluent English sangat.

Orang Jepun terkenal dengan adab dan kesopanan yang tinggi. Contohnya masa saya suruh mereka sain buku pelawat, elok je mereka beratus ikut siapa sampai dahulu. Mereka juga tidak pernah putus dengan senyuman. Budaya positif ini sewajarnya diikuti oleh pelajar-pelajar kita.

Masa pelajar-pelajar Jepun ini naik tangga menuju ke tempat saya, salah seorang pelajar Jepun tersebut mengutip plastik kuning (yang terbang entah dari mana) dan memasukkannya ke dalam tong sampah.

Tahukah anda negara Jepun sangat terkenal dengan kebersihannya. Sesiapa yang pernah pergi ke Jepun pasti kagum dengan disiplin rakyatnya berbanding dengan sikap dan perangai pengotor sesetengah daripada masyarakat kita.

Mereka juga amat menghormati guru dan orang yang lebih tua. ‘First impression’ bila mereka berjumpa saya, mereka menundukkan kepala sambil mengucapkan hai pada saya. Kualiti ini sebenarnya semakin terhakis daripada pelajar kita kat Malaysia. Kadang-kadang pelajar kita ni jumpa cikgu kat ‘shopping complex’ pun buat tak tau je.

Mantan Perdana Menteri, Tun Dr Mahathir Mohamad sendiri cukup kagum dengan kejayaan Jepun yang bangkit daripada Perang Dunia Kedua, sehingga menjadi salah sebuah kuasa ekonomi dunia setanding dengan Amerika, Rusia dan Jerman.

Tun pernah memperkenalkan Dasar Pandang Ke Timur yang menjadikan negara Jepun dan Korea Selatan sebagai contoh dalam etika bekerja dan ia memberikan impak positif kepada masyarakat kita sebenarnya.

Kedatangan pelajar Jepun ini mengingatkan saya kepada novel Naratif Ogonshoto karya Sasterawan Negara Dato Anwar Ridhwan yang menjadi teks Kesusasteraan Melayu Elektif (KME) bermula tahun 2015.

Novel ini adalah teks wajib baca bagi setiap pelajar mahupun rakyat Malaysia. Ia menceritakan tentang hubungan budaya masyarakat Malaysia-Jepun. Pergilah cari novel Sasterawan Negara ini dan hadam.


Bagaimana Saya Melanggan Netflix Di Malaysia Buat Kali Pertama

Hari ini ramai pengguna tv streaming bersorak riang sebab Netflix sudah masuk Malaysia. Jika sebelum ini orang Malaysia perlu guna VPN dan pelbagai lagi untuk akses Netflix tapi sekarang dah tak perlu. Sebelum itu, ada antara anda yang tertanya-tanya apabenda Netflix?

Dalam bahasa mudah, Netflix ini ialah macam (lebih kurang) Astro tapi hanya boleh tonton online. Sebelum ini Netflix hanya beroperasi di US tapi sekarang mereka mengumumkan sudah membuka servis mereka di Malaysia.

Sebelum saya cerita lanjut tentang Netflix, di Malaysia kita sudah ada servis yang hampir sama dengannya iaitu iflix yang mana anda boleh langgan serendah RM8 sebulan. Kiranya iflix ini ialah player baru dalam servis tv streaming dan mereka wujud selepas mendapati tiada servis seumpamanya di Malaysia.

Namun kini, Netflix telah menyertai iflix untuk turut sama-sama memeriahkan industri tv streaming di Malaysia. Bezanya, iflix banyak menyediakan konten-konten tempatan dan Asean. Sebagai pengguna sudah tentu memberi kita lebih banyak pilihan untuk berhibur.

Sebagai seorang manusia yang suka menonton movie sudah tentu saya sign up Netflix. Rugi tak sign up sebab Netflix menawarkan servis percuma selama sebulan. Kalau seronok boleh sambung kalau tak seronok boleh tinggalkan.

Saya juga ada akaun iflix tapi sebulan saja saya guna (free trial), selepas itu saya tidak sambung sebab konten yang ditawarkan tidak kena dengan selera saya.

1. Pakej dan harga yang ditawarkan oleh Netflix

Kembali semula ke Netflix, pada homepage laman web Netflix anda boleh lihat pakej harga yang ditawarkan. Boleh lihat ada tiga harga berbeza. Paling murah RM33 yang mana anda hanya boleh tonton video dengan kualiti 480p dan terhad kepada satu skrin saja pada sesuatu masa. Kalau nak tonton HD perlu ambil pakej RM42 dan anda boleh guna 2 skrin. Tapi pastikan kelajuan internet 5Mbps untuk tontonan yang smooth. Kalau anda nak lagi power macam saya, pilih Ultra HD boleh subscribe yang RM51 sebulan boleh guna 4 skrin serentak. Tapi kelajuan internet perlu 25Mbps. Bertabah lah bagi sesiapa yang pakai Yes 4G dan mana mana internet ada kuota.

Seperti pembayaran online yang lain, untuk guna Netflix anda perlu bayar menggunakan kad kredit mahupun kad debit. Semasa mendaftar untuk servis percuma sebulan anda perlu masukkan maklumat kad. Jangan risau, Netflix akan emel anda 3 hari sebelum tamat tempoh percuma untuk anda sambung atau tamatkan perkhidmatan. Sekiranya anda mahu sambung, baru Netflix akan caj kad anda. Sebelum itu, pastikan anda telah enable pembelian CNP (Card Not Present) untuk kad anda kerana mulai 1 Januari 2016, bank-bank Malaysia sudah deactivate servis CNP. Anda perlu menghubungi bank untuk aktifkan semula.

Sekiranya anda ambil pakej yang boleh stream banyak akaun dalam satu satu masa anda boleh urus profile. Jadi setiap profile, Netflix akan syorkan konten-konten yang berbeza berdasarkan minat masing-masing.

Inilah part yang orang suka tentang Netflix, banyak siri TV dan movie terbaru yang boleh ditonton seperti yang popular House of Cards dan Spartacus. Ramai yang ternanti siri terbaru House of Cards di Netflix. Dan kebanyakan konten ada subtitle.

Seperti YouTube, anda boleh kawal sendiri kualiti video yang dimainkan. Selalunya orang pilih Auto saja. Tapi kalau anda konfiden dengan kelajuan dan kestabilan internet anda apa salahnya pilih High setting.

Simple, kalau harga menjadi isu anda pilih iflix. Kalau anda bukan penggemar konten-konten tempatan dan harga tidak menjadi isu, pilih Netflix. Apalah sangat RM51 sebulan, anda pergi makan Nandos dengan makwe pun sudah lebih RM50 sekali makan. Kalau makwe minta dessert mahu RM100 lebih bil makan. Atau potong Astro, subscribe saja both iflix dan Netflix.

LIKE dan FOLLOW Vocket di Facebook serta Instagram


13 Perkara Menarik Tentang Perdana Menteri Kanada Yang Kacak Ini

Justin Trudeau mencetuskan sensasi global apabila menjadi Perdana Menteri yang paling kacak dan muda di dunia. Dia baru dilantik menjadi pemimpin negara Kanada selepas memenangi pilihan raya dengan menumbangkan Stephen Harper yang telah menjadi Perdana Menteri selama hampir 10 tahun.

Kemenangan yang tidak dijangkakan ini telah membuatkan anak bekas Perdana Menteri lagenda, Pierre Elliott Trudeau turut mengembalikan negara Kanada yang konservatif berpuluh tahun menjadi liberal.

Sewaktu Justin Trudeau berusia 4 bulan, Presiden US Richard Nixon pada waktu itu telah menjangkakan Trudeau bakal mengikut jejak langkah ayahnya sebagai pemimpin Kanada di majlis makan malam gala di Ottawa pada 1972.

“Tonight we’ll dispense with the formalities. I’d like to toast the future prime minister of Canada: to Justin Pierre Trudeau,” ujar Nixon.

“I hope he has the grace and skill of the president,” balas ayah Trudeau.

Oleh kerana dia membesar sebagai anak Perdana Menteri Kanada, pihak keselamatan keluarganya telah memberikan dia kod nama “Maple 3”.

Trudeau mendapat pendidikan di Universiti McGill dan Universiti British Columbia sehingga memperolehi ijazah di dalam bidang pendidikan. Kemudian, menyara diri sebagai seorang guru sekolah.

Trudeau yang sedang menjadi sensasi global kerana kekacakkannya yang lebih menyerlah berbanding Perdana Menteri dunia lain merupakan seorang bapa kepada tiga orang kanak-kanak comel dan suami kepada Sophie Gregoire, seorang wartawan televisyen dan radio.

Sebelum menjadi pembuat undang-undang pada 2008, Trudeau telah menjawat beberapa kerjaya, termasuk bidang pengajaran, kejuruteraan, penunjuk ajar bungee-jumping, geografi persekitaran.

Trudeau mendapat perhatian awam buat pertama kali sewaktu menjadi jurucakap keluarga apabila adiknya Michel maut akibat runtuhan salji di British Columbia. Disusuli dengan ucapan di majlis pengebumian ayahnya yang disiarkan di kaca televisyen pada 2000.

“More than anything, to me, he was dad. And what a dad. He loved us with the passion and the devotion that encompassed his life. He taught us to believe in ourselves, to stand up for ourselves, to know ourselves and to accept responsibility for ourselves.

“We knew we were the luckiest kids in the world. And we had done nothing to actually deserve it.

It was instead something that we would have to spend the rest of our lives to work very hard to live up to.”

Ucapan Trudeau dipuji secara meluas sehingga orang ramai merasakan dia berpotensi memegang jawatan di dalam kerajaan.

Trudeau aktif menjadi ahli politik selepas kematian ayahnya. Dia memenangi pencalonan Liberal di Papineau pada 2007 dan menjadi ahli parlimen pada 2008. Kemudian dia dilantik semula menjadi ahli parlimen pada 2011.

Setelah menolak beberapa kali tawaran menjadi pemimpin parti Liberal, akhirnya Trudeau menyatakan niatnya itu pada 2012 dan menangi pilihan raya pada 2013 walaupun dikritik oleh lawannya kerana tidak berpengalaman dan kekurangan dari segi kedudukan polisi.

Trudeau menjadi peninju di dalam perlawanan boxing menentang senator Kanada pihak Konservertif, Patrivk Brazeau. Pengadil terpaksa memeriksa keadaan Brazeau sama ada sesuai meneruskan perlawanan atau tidak. Akhirnya, Trudeau menang dalam 3 pusingan dengan 3-1 mata dalam perlawanan untuk kebajikan itu.

Trudeau membintangi filem “The Great War” sebagai hero perang bernama Talbot Papineau yang mati di dalam Perang Passchendaele pada 2007. Ia mengenai penglibatan Kanada di dalam Perang Dunia Pertama.

Global News Kanada melaporkan Trudeau mungkin Perdana Menteri bertatu yang pertama. Tatu itu yang dibuat sewaktu dia berusia 23 tahun terletak di bahu kiri bahagian atas yang terserlah sewaktu dia bertarung di gelanggang boxing.

Trudeau pernah mengumpul lebih kurang US$1,500 untuk majlis amal gala What A Girl Wants melalui aksinya yang berbogel separuh di depan para hadirin. Pembida tertinggi akan mendapat peluang makan tengah hari bersama Trudeau di restoran Parlimen di Ottawa.

Majlis amal itu dianjurkan untuk membantu kajian penyakit hati.

12. Makna kemenangan Trudeau kepada Kanada

Trudeau akan memastikan rakyat Kanada yang kaya (mempunyai pendapatan lebih $200,000 setahun) akan dikenakan cukai yang tinggi dan dalam masa yang sama merendahkan cukai ke atas golongan kelas pertengahan.

Penggunaan marijuana juga akan dibenarkan di Kanada berikutan kos yang tinggi untuk menanganinya melalui penguatkuasaan undang-undang.

Trudeau akan menambahbaik sistem pengundian negara agar sistem pilihan raya menjadi lebih efektif dan akan turut mempertimbangkan pengudian secara atas talian.

Pendapatan negara akan digunakan untuk perbelanjaan infrastruktur bagi meningkatkan ekonomi negara kerana bagi Trudeau, polisi negara sekarang tidak membantu Kanada keluar dari masalah kemelesetan ekonomi.

Trudeau juga berkata bahawa dia tidak akan meneruskan dasar-dasar sosial pendahulunya, seperti larangan yang dicadangkan ke atas penjawat awam memakai niqab. Menurutnya, memakai tudung atas sebab-sebab agama adalah hak asasi untuk Kanada.

13. Makna kemenangan Trudeau kepada Amerika Syarikat

Trudeau berjanji untuk mengubah apa yang dibawakan oleh parti Konservatif bahawa dia akan menjalankan defisit, menarik diri daripada operasi anti-ISIS di Iraq dan Syria dan mewujudkan semula hubungan dengan Iran. Malah, Trudeau mahu membawa masuk 25,000 pelarian Syria ke Kanada.

Kemungkinan besar juga Trudeau akan mengubah polisi perjanjian dagangan bebas dengan pihak Amerika Syarikat dan akan menjadi lebih transparent dengan isu perjanjian Trans-Pacific Partnership (TPPA).

LIKE dan FOLLOW Vocket di Facebook serta Instagram


Bagaimana Saya Mendaki Gunung Kinabalu Dengan Bajet Keseluruhan Bawah RM1000

Saya perhatikan ramai yang ingin mendaki Gunung Kinabalu tetapi tidak tahu cara yang terbaik dan ekonomi untuk melakukannya. Tak kurang juga yang ada isu dengan penganjur, nak buat trip private tapi cuma ada 3-4 orang dan lain-lain.

Ramai juga yang merungut kos terlalu mahal berbanding jika pergi ke gunung di Indonesia (memang betul pun, tapi bila anda mendaki Gunung Kinabalu, anda akan faham kenapa). Di sini saya ingin kongsikan cara D.I.Y untuk mendaki Gunung Kinabalu secara bajet (ala-ala backpackers gitu) bawah RM 1000 termasuk tiket penerbangan.

Ini berdasarkan pengalaman saya ke sana pada bulan Disember 2015 lepas. Di sini saya ingatkan cara di bawah adalah cara backpackers dan D.I.Y, maka sudah tentu ada beberapa perkara yang tak sebaik jika anda gunakan agensi. Sebutharga di bawah adalah berdasarkan harga terkini yang saya periksa (rate baru 2016).

Pertama sekali, anda kenalah lakukan tempahan pendakian dengan Sutera Sanctuary Lodge (SSL). SSL adalah syarikat yang diamanahkan oleh kerajaan negeri untuk mengendalikan penginapan di Kinabalu Park (KP) dan Laban Rata.

Jadi kalau anda guna travel agency sekalipun, mereka juga berurusan dengan pihak SSL juga. Adalah sangat tidak disarankan untuk sampai ke Sabah, kemudian baru nak tempah kerana jumlah pendaki setiap hari sekarang telah terhad kepada 100 sahaja, jadi besar kemungkinan tempahan saat akhir takkan berhasil.

Di sini anda boleh tempah pakej 2 hari 1 malam dengan SSL yang berharga RM509.00. Saya sarankan anda periksa dahulu harga tiket penerbangan ke Kota Kinabalu. Dapat tarikh dan harga yang cun , hubungi SSL untuk buat tempahan.

Kalau ada kekosongan baru teruskan tempah slot pendakian dan tiket penerbangan. Saya sarankan anda perlukan tempoh masa 4 hari 3 malam pergi balik supaya tak terlalu terkejar-kejar dan elakkan kemungkinan terlepas penerbangan. Saya akan kongsikan contoh ‘itinerary’ di bawah:

Flight Air Asia AK 5110 0630AM. Sampai di Kota Kinabalu jam 0930AM. Sampai di airport, anda boleh ambil shuttle bus ke Stesen Bas Padang Merdeka dengan harga RM5.

Di sini anda boleh menaiki bas (lebih kepada van loncat sebenarnya) untuk ke Kinabalu Park yang berharga antara RM20 hingga RM25. Perjalanan akan mengambil masa lebih kurang 3 jam. Anda boleh makan tengah hari di kedai sekitar Padang Merdeka.

Anggaran masa anda tiba lebih kurang jam 3pm. Di sini anda boleh tempah mana-mana chalet atau lodge bajet berhampiran KP seperti Tahubang Lodge, J Residence, Jungle Jack Backpacker dan Kinabalu Mountain Lodge.

Contoh macam di Tahubang Lodge harga RM99 satu bilik. Kalau kongsi 2 atau 3 orang dah tentu lebih murah. Lebih dekat dekat dengan KP lagi bagus supaya pagi esoknya anda boleh jalan kaki sahaja ke sana.

Untuk makan malam ada restoran di depan KP. Kalau nak jimat bungkus siap-siap dari Kota Kinabalu (KK). Bermalam.

Bangun awal pagi untuk bersiap dan sarapan (boleh bawa roti dari KK). Dalam 7.30am terus ke KP untuk pendaftaran dan bayaran beberapa jenis fees. Untuk pengetahuan anda, ada beberapa bayaran tambahan yang tak termasuk dalam pakej SSL seperti:

1. Entrance (RM3)
2. Permit mendaki (RM50 rate baru 1 Jan 2016)
3. Insurans (RM7), guide (RM230/5 = RM46)
4. Transport ke Timpohon Gate untuk mula pendakian, dan selepas (RM4.50 X 2 = RM9)

Anda boleh simpan backpack anda yang besar gedabak tu di loker di KP dengan harga RM12 dan hanya bawa beg kecil daypack (10l-20L) untuk ke atas. Bawa barang yang perlu sahaja seperti jaket untuk summit attack awal pagi esoknya, lunchpack (dah masuk dalam pakej), berus gigi, air semasa nak ke Laban Rata dan snack ringan. Perkara lain seperti tuala, selimut dan makanan semua disediakan di Laban Rata.

Sampai di Laban Rata, anda boleh nikmati buffet dinner sepuas hati anda sebab dah dimasukkan dalam pakej. Masa ni saya makan kawkaw kononnya ‘carbo loading’ lah kan padahal sebab dah masuk dalam pakej. Kambing bakar, daging salai, ayam semua adalah dan anda boleh hantam sepuasnya. Tapi kalau lemau esoknya nak ke puncak jangan salahkan saya haha. Anda akan tidur di dorm dan boleh mandi air panas di guesthouse.

Bangun jam 1.30 pagi. Bersiap dengan pakaian summit attack dan supper (masuk dalam pakej). Boleh tinggal barang di dorm (atas risiko sendiri). Anda wajib makan kalau tak nak semput dan pitam. Serius. Jam 2.30am mula mendaki.

Anda akan berjaya merealisasikan impian anda, iaitu menjejak kaki ke puncak Kinabalu dalam masa 3-4 jam. Dah puas selfie semua, turun semula ke Laban Rata dalam 1 jam lebih dan sarapan (dalam pakej). Anda kena tinggalkan Laban Rata sebelum jam 10.30AM. Kalau sampai awal di LR boleh lah nak mandi dulu. Saya sempat tidur sekejap sebelum turun ke KP.

Anda kemungkinan akan tiba di KP pada jam 12-3pm. Kutip sijil dan selfie. Buffet Lunch (dalam pakej) dan bedal lah puas-puas sebagai ganjaran. Selesai makan tengah hari, anda boleh bergerak ke depan Kinabalu Park untuk tunggu bas/van untuk ke KK.

Part ni yang ‘tricky’ sikit sebab kadang-kadang bas atau van penuh. Kalau anda cukup sempoi, tahan je mana-mana 4WD yang lalu depan KP menuju ke KK dan tumpang belakang 4WD. Dah jimat duit. Itu yang saya dan 2 lagi rakan saya buat.

Orang Sabah memang baik-baik dan ramai yang guna 4WD sebab faktor geografi. Tapi diingatkan anda akan berada dalam keadaan yang penat pada masa itu jadi kenderaan awam mungkin pilihan yang terbaik.

Sampai di KK petang atau malam jadi bermalamlah di mana-mana backpackers hostel di sekitar Gaya Street dengan kos RM20 semalam. Agoda, Trivago ada jadi manfaatkanlah. Malam tu nak pergi bedal seafood ke apa terpulang sebab semuanya “walking distance” dari Gaya Street.

Anda boleh jalan-jalan sekitar KK bergantung kepada flight anda. Kalau nak jimat duit, tempah la penerbangan awal. Kalau rasa nak rilek sikit, ambil waktu tengah hari dan petang. Ambil shuttle bus ke aiport dari Padang Merdeka. Bila dah sampai KLIA, maka tamatlah perjalanan anda menjejak puncak tertinggi antara Himalaya dan Papua New Guinea. Di bawah saya sertakan bajet yang anda perlu sediakan

1. Pakej 2D1N SSL: RM509
2. Tiket Flight Return KL-KK-KL: RM178 Return (Boleh dapat lagi murah kalau promo)
3. Shuttle Bus Airport-Padang Merdeka-Airport: RM10
4. Transport KK-KP-KK: RM40
5. Tahubang Lodge/J Residence: RM90-RM99/2 = RM40-RM45 seorang
6. Entrance Kinabalu Park: RM3
7. Permit mendaki: RM50
8. Insurans: RM7
9. Mountain Guide: RM230/5 (max) = RM46. Jadi kumpul lah kawan dalam 5 orang untuk jimat.
10. Transport KP-Timpohon Gate-KP: RM9
11. Locker bag: RM12
12. Certificate: RM10.60
13. Penginapan di KK: RM 20
JUMLAH: RM889.60.

*Nak murah lagi, book flight masa promo. Kalau ada kawan yang tinggal di KK atau Ranau, masa ni lah nak hubungi mereka.

*Kalau ada duit, tempah je melalui travel agency untuk peace of mind. Semua orang uruskan. Ini untuk yang nak trip bajet.

Ini video saya sepanjang berada di sana:


Bagaimana Saya Mula Dapat Rawatan Penyakit Mental

Macam mana saya mula dapatkan rawatan penyakit mental saya? Beberapa tahun saya hidup menahan emosi yang bercelaru, tak boleh tidur malam, apabila tidur mimpi menakutkan. Takut nak tidur. Apabila tertidur, mimpi tadi sambung semula!

Apabila waktu siang, tak cukup rehat. Dengar anak menangis, menjerit, melalak, melolong. Rasa nak tampar-tampar je si anak. Bingit! Kalau kurang sabar, sikit lagi nak dera si anak!

Apabila turun lif, rasa macam akan mati terhempas. Apabila bawa kereta, rasa macam bila-bila masa akan mati kemalangan. Apabila bawa anak ke kedai, bila-bila masa rasa anak akan diculik.

Apabila dah mula fikir macam-macam, dada berdenyut kencang, nafas berombak, dahi berpeluh dingin, tangan menggeletar.

Ya Allah apa dah jadi dengan aku ini. Tak tahan. Badan penat tapi nak rehat pun tak boleh. Sampai satu tahap rasa nak berhentikan semuanya tapi macam mana nak berhenti?

Dah ambil wuduk, dah solat, dah doa, dah minta ampun suami, dah maafkan semua orang. Sudahlah rasa diri tak guna, tak dihargai, takut. Sekarang rasa risau melampau mula makan diri.

Aku nak mati! Aku cuma nak stop! Tak tahan! Jerit hati. Tapi tak boleh mati, Allah tak terima orang mati bunuh diri.

Saya bergegas ke klinik kesihatan berdekatan. Apabila masuk bilik jumpa doktor. Doktor tanya ya awak sakit apa? Masa itu saya dah tak ambil pusing seorang lagi doktor dan pesakitnya.

Pada masa ini saya cerita semua yang saya alami. Doktor lebih banyak diam sambil-sambil menaip di komputer. Tak lama kemudian, keluar salinan surat untuk dirujuk ke hospital.

Saya kemudian ke hospital. Serah surat bahagian psikiatri. Tak lama kemudian doktor pakar panggil masuk.

Ya pada masa ini suami saya ada komitmen kerja. Saya bawa anak-anak. Doktor tanya kenapa dan saya ulang cerita macam di klinik tadi tapi kali ini air mata saya menitik lebat. Tak ada malu lagi. Saya mahu sihat.

Doktor dengar dengan baik apa yang saya katakan. Sangat melegakan apabila doktor kata:

“Ini adalah satu penyakit dan bukan salah awak.”

Sepatutnya saya perlu ditahan di wad, disebabkan anak kedua saya masih menyusu badan jadi doktor nasihatkan saya berehat di rumah saja.

Saya diberi ubat yang agak kuat buat 2 minggu pertama. Lebih banyak tidur. Kerja rumah semua ke laut. Mujur suami saya balik tengah hari belikan makanan.

2 minggu kemudian saya kembali berjumpa doktor. Kali ini rasa nak mati, risau sudah mula berkurang sedikit. Sebulan kemudian, rasa nak mati itu sudah tiada.

Risau, down masih ada tapi tidak seteruk bulan-bulan sebelumnya. Kemudian jarak appointment bersama pakar berkurang dari 3 bulan dan sekarang 5 bulan untuk temujanji seterusnya.

Ianya tidaklah teruk sangat seperti yang digambarkan oleh stigma masyarakat yang kononnya apabila jumpa pakar sakit jiwa, kita ini GILA.

Bahkan sewaktu saya menunggu giliran untuk berjumpa doktor, ada juga pesakit lain yang berpakaian kemas siap ber-tie lagi.

Untuk mula dapatkan rawatan, anda sendiri perlu BERANI untuk berterus-terang dengan doktor.

Sebelum ini, memang saya sudah dapatkan rawatan tapi KESILAPAN saya, saya berhenti makan ubat dan jumpa doktor SERTA-MERTA kerana pada masa itu saya rasa saya macam orang GILA.

Kesannya, apabila default (berhenti dapatkan rawatan) kesan sakit akan jadi lebih teruk dan untuk sembuh, perlu ambil ubat untuk masa yang lebih panjang.

Saya sendiri dijelaskan oleh doktor, untuk turunkan dos ubat bagi rawatan saya, mungkin mengambil masa lebih kurang 2 tahun.

Pengambilan ubat memang akan ada kesan pada hati, pada masa yang sama doktor nasihatkan saya untuk jaga pemakanan dan bersenam.

Jangan takut untuk suarakan apa yang anda rasa. Saya sendiri berkali-kali ke klinik. Apabila orang senyum mengejek, persetankan saja.

Kita kena kuat kalau nak sihat. Ini langkah pertama untuk pecahkan tembok ketakutan.

Kalau anda rasa nak cuba rawatan lain, silakan. Tiada masalah. Apa yang saya ceritakan cuma dari pengalaman saya saja.

1. Saya amalkan istighfar sepanjang masa. Kebergantungan pada Allah kena kuat.

2. Saya cuba aroma terapi dengan essential oil (EO). Ada masa, walaupun sudah makan ubat tapi saya masih sukar untuk tidur. Jadi saya calitkan saja sedikit EO di bantal.

3. Saya mula kurangkan makan benda yang manis, fast food, cikedis dan lain-lain.

4. Petang-petang riadah dengan anak-anak (lebih kurang bersenam).

5. Mula wujudkan hobi sebagai terapi (sebelum ini hobi pun tak ada sebab terlalu sibuk risau macam-macam).

6. Bergaul dengan orang. Satu tahap saya pernah rasa terlalu takut nak berjumpa dengan orang. Jiran datang ketuk pintu, saya lari masuk bilik.

Pada awal pengalaman ambil job wedding photography, saya kena panic attack sebab macam terkejut ramai sangat orang, muzik kuat. Rasa nak pitam, nak muntah, mata pun dah naik juling, semua ada.

Job-job seterusnya pun saya masih kena panic attack tapi jangan risau, ianya akan berkurang.

7. Akhir sekali, paling penting, UNFOLLOW semua yang bawa perkara negatif. Kita nak positif kena buang semua perkara yang tak baik.

Kalau perlu unfriend, left group, delete account, buat saja. Bukan nak putus silaturahim pun. Jangan sampai dekat luar pun tak tegur.


Bagaimana Saya ‘Survive’ Dengan Bajet RM230 ‘All In’ Sewaktu Travel 5 Hari Di Manila

Perkongsian perbelanjaan 5 hari 3 provinces di Manila, Filipina dengan jumlah RM230 all in termasuk flight return KUL-Manila-KUL.

Di sini saya bongkarkan bagaimana cara untuk survive dan dapatkan bajet serendah itu untuk travel di Manila.

Saya tempah flight tiket ini pada July, 2015 iaitu setahun lebih awal dari tarikh penerbangan.

Saya mencari host ketika berada di sana. Jadi penginapan saya telah berjaya dikurangkan tanpa membayar walaupun satu sen. Cuma sebagai penghargaan, saya berikan kuih raya bersempena sambutan Aidilfitri.

Di Manila terdapat beberapa kenderaan umum yang terdiri daripada Jeepneey / Bas / Van / Teksi / Uber / Taxigrab / Motorsikal / Tricyle dan MRT. Di sini saya letakkan bajet setiap jenis pengangkutan tersebut.

Jeepney: Setiap route perjalanan adalah 7 Peso sahaja (50sen). Tak perlu bayar lebih. Sebaiknya, dapatkan duit pecah terlebih dahulu sebelum menaiki jeepney.

Taxigrab/Taxi/Uber: Tambang permulaan adalah 40 Peso dan saya anggarkan setiap KM adalah 5 peso (30 sen/KM)

Tricycle: Pastikan harga range adalah 50-100 Peso untuk setiap perjalanan route. Tetapi ini bergantung kepada berapa jauh perjalanan anda. Tetapi selalunya adalah range begitu.

Pedling (Beca): Harga beca adalah 1/3 lebih mahal jika dibandingkan dengan tricyle itu tadi kerana menggunakan khudrat untuk mengayuh basikal. Jadi range harga adalah 1/3 lebih mahal dari tricycle.

Di sini saya pecahkan 3 tempat utama bandar yang perlu dilawati.

1. Manila
Intramuros
Fort Santiago
San Agustin Church
National Museum of Philippines
Quipo Church
Manila Ocean Park
San Sebastian Church
Rizal Shrine
Malacanang Palace
Star City
Rizal Monument
Malate Church
Museum of Filipino People
Metropolitan Museum of Manila
Coconut Palace/ Mall of Asia Arena (SM Mall)
Chinatown.

Kesemua ini anda boleh berjalan kaki, cumanya total perjalanan saya kira adalah sejauh 10KM.

2. Taal, Manila
Basilica of St. Martin of Tours
San Martin
Shrine of Our Lady of Caysasay
Taal Heritage Village
Casa Villavicencio
Villa Tortuga Colonial Experience
Casas de Taal
Little Bridge Resort.

Untuk ke sini, korang boleh ambik MRT ke Station Buendia dan naik ke ke Taal dengan harga 170 Peso (RM15) per way untuk perjalanan selama 2 jam 30mins. Setelah sampai di Taal, korang boleh ambik jeepney dan turun di Taal Historical Place. Cuma perlu bayar 7 Peso sahaja.

3. Makati
Untuk ke Makati, jika anda dari Airport. Hanya perlu berjalan kaki keluar dari airport dan naik jeepney ke EDSA. Tambangnya adalah 7 Peso per way. Seterusnya boleh la excess ke semua tempat menarik dengan menggunakan MRT.

Adalah susah untuk dapatkan makanan halal di sana. Jadi saya habiskan duit makan minum di 7E untuk beli beberapa makanan dan air mineral water.

Baca: 33 Tip Penting Jika Anda Travel Ke Pulau Boracay, Filipina

Ini termasuk perbelanjaan di luar jangka atau baju t-shirt sebagai cenderahati untuk diri sendiri.

Di sini saya senaraikan beberapa tips jimat sepanjang berada di sana seperti berikut.

1. Penggunaan Bahasa – Untuk menampakkan bahawa kita adalah warga tempatan, maka antara perkataan yang perlu dihafal adalah seperti:
Berapa? -Manako
Turun di sini – Para pok
Bilangan 1 hingga 10 – (1)Isa (2)Delawa (3)Tatlo (4)Ampat (5)Lima (6)Anim (7)Peto (8)Walo (9)Siam (10)Sampok (11)Labin Isa (12) Labin Delawa dan seterusnya.

2. Strategi Jimat Ke Bandar Dari Airport – Anda hanya perlu berjalan kaki keluar dari airport di sebelah kanan sejauh 500meter dan akan jumpa jalan besar.

Lintas jalan dan ambik jeepney ke EDSA dengan tambang 7 Peso (50sen) sahaja. Tetapi, kalau korang ambik bas di hadapan Airport, anda akan kerugian 150 Peso (RM12). Jadi, keputusan mengikut bajet anda.

3. Budaya dan Peraturan Di Sana – Spot check akan dilakukan di mana-mana sahaja terutama di entrance masuk. Jadi korang perlu pastikan bahawa tidak ada barang-barang terlarang semasa berada di Manila

4. Tambang Untuk Jeepney – Pastikan tambang anda adalah 7 peso sahaja (50 sen) untuk setiap route perjalanan.

5. Pertukaran Matawang – Jika saya bandingkan Malaysia vs Manila, pertukaran matawang semasa di Malaysia adalah lebih berbaloi jika dibandingkan dengan Manila. Jadi, saya sarankan untuk korg tukarkan matawang terlebih dahulu sebelum berangkat ke Manila.

6. Flight – Jangan terkejut jika majoriti penumpang adalah Bangladesh. Jadi saya nasihatkan untuk anda beli tempat duduk di hadapan sekali untuk mengelakkan anda bersama-sama dengan mereka. Ini bertujan untuk keselesaan sepanjang 4 jam perjalanan.

Sila pastikan juga, anda mempunyai tiket return flight. Kerana, itu adalah syarat terbaru AirAsia bagi sesiapa yang hendak terbang ke Manila perlu dibuktikan dengan tiket return flight sebelum berlepas dari KLIA2.

Saya harap ini sedikit sebanyak dapat membantu korang sepanjang berada di Manila dengan jumlah perbelanjaan yang minimum. Mabuhayyy.

Baca lagi: Itinerari Ke Pulau Fortune Di Filipina. Umpama Bercuti Di Kota Tinggalan Lama Greek


Bagaimana Saya Tukar Harga Tiket Penerbangan Balik Raya Dari RM1180 Ke RM400

Bagaimana saya ‘menukarkan’ tiket penerbangan raya RM1180 kepada RM400. Berikut yang telah saya lakukan:

1. Asal tujuan adalah KUL – TWU (KL – Tawau). Tiket 2 ke 3 hari sebelum raya mencecah RM1180.

2. Laluan alternatif adalah KUL – BKI – TWU (KL – Kota Kinabalu – Tawau). Ini adalah penerbangan menggunakan ‘connecting flight’ MAS, AirAsia (AA) atau Malindo. Harga juga turut mencecah RM1000.

3. Lagi alternatif, KUL – Labuan, Labuan – BKI (via feri), BKI – TWU. Pun harga KUL – Labuan mencecah RM800.

4. Lagi alternatif, KUL – Bandar Seri Begawan – BKI. Pun tidak dapat. Laluan ni antara yang termahal.

4. Reda dan pasrah, beraya jauh di perantauan untuk tahun ini. Malam-malam sebelum beradu, otak selalu saja ligat berpusing mencari jalan untuk balik beraya. Hinggalah dikurniakan satu ilham.

KUL – MANILA RM268
4 jam perjalanan
Harga asal RM298 (diskaun dari Traveloka RM30)

MANILA – BKI RM145
2 jam perjalanan
Sampai MANILA tengah malam – bersahur – kemudian terus sambung flight ke BKI awal pagi tu

BKI – TWU Free tumpang kereta member.
6 jam perjalanan darat melalui Kota Kinabalu-Papar-Keningau-Kalabakan-Tawau (laluan Keningau-Kalabakan tanpa akses line telefon selama 2 jam)

6. Inilah sebahagian jihad dan perjuangan balik raya buat anak-anak Sabah di perantauan.

7. Walaupun tiada tol dan kesesakan PLUS semacam di Semenanjung, tetapi perjalanan balik sambil makan di atas awan itu menjadikan ianya mahal.


Bagaimana Sebuku Roti Bawa Kepada Kehidupan Penuh Barakah Buat Seorang Lelaki

Ada sorang lelaki tua ni, di zaman Nabi Musa AS. Dia sentiasa sibuk berzikir kepada Allah tetapi macam terganggu sikit sebab setiap hari dia asyik fikir risau pasal rezeki dia. Hari-hari memang rezeki dia ada sebuku roti je.

Kemudian satu hari ni, Nabi Musa lalu tempat orang tua tu. Orang tua tu pun fikir ni lah peluang yang terbaik untuk dia tanya Nabi Musa untuk tanya Allah SWT tentang rezeki dia.

Dia pun tegur dan beri salam kepada Sayyidina Musa A.S, dan dengan teragak-agak dia tanya.

“Oh Nabi Musa, apabila tuan bercakap kepada Allah, bolehkah tuan memohon Allah meningkatkan Rizq saya (rezeki). Dari dulu sampai sekarang, saya dapat sebuku roti setiap hari.

Saya berhajat untuk dapat lebih. Bolehkah saya dapat lebih daripada tu? Jika tuan bertanya kepada-Nya, sesungguhnya pasti Allah akan menjawab permintaan tuan dan memberikan saya lebih”

Nabi Musa pun setuju dan kemudian selepas bertanya, Nabi Musa mendapat jawapan bahawa rezeki yang telah ditetapkan dan ditakdirkan kepada org tua ni memang sebuku roti setiap hari sepanjang hayat dia.

Nabi Musa pun sampaikan kepada orang tua tu apa yang dia diberitahu.

Orang tua itu berasa sungguh gembira. Dia bertepuk tangan dengan gembira. Terkejut dengan tindak balas ini Sayyidina Musa A.S. bertanya kepadanya sebab kegembiraannya.

Lelaki itu menjawab, “Jika dah ditakdirkan, maka saya tidak mempunyai apa-apa yang perlu dibimbangkan. Sekurang-kurangnya saya akan sentiasa menerima satu buku roti untuk sepanjang hidup saya!” dan dengan itu dia kembali untuk solat dan ibadat dia.

Setelah beberapa bulan berlalu, ketenangan lelaki itu meningkat dengan pengetahuan bahawa dia tidak perlu risau bimbang tentang rezekinya.

Ini membolehkan beliau memberi tumpuan lebih kepada ibadat dia terhadap Allah, yang menyebabkan dia mempunyai masa yang kurang tumpuan kepada makanan, dan juga kurang masa untuk makan.

Jadi, dari dia memakan satu buku roti sehari, dia hampir tidak berjaya makan separuh roti.

Baki roti tu kemudian diletakkan di satu sudut. Tidak lama kemudian, longgokan di sudut tu mula meningkat, sehingga ia menjadi satu timbunan besar.

Pada satu pagi, ada penggembala yang berjalan melalui kampung tersebut dan berhenti untuk bercakap dengan lelaki tua itu.

Dia sedang mencari rumput kering untuk ternakan beliau tetapi tidak berjaya menjumpai apa-apa makanan.

Orang tua itu berkata kepadanya: “apa kata kalau kamu bawak roti-roti yang terletak dalam timbunan itu, lembutkan semuanya dengan air dan berilah makan kepada haiwan anda!”

Penggembala tu pun lakukan seperti apa yang dicadangkan orang tua tu dan haiwan ternakan dia pun makan semua roti tu sampai habis.

Untuk tanda berterima kasih kepada orang tua tu, pengembala tu memberikan seekor kambing ternakan dan meneruskan perjalanan dia.

Masa berlalu setelah berbulan-bulan dan bertahun-tahun, dan apabila Sayyidina Musa A.S. melalui lagi kawasan orang tua tu.

Dengan kagum beliau mendapati bahawa tempat orang tua itu tinggal, telah bertukar menjadi sebuah taman.

Ada pokok-pokok buah-buahan tumbuh berhampiran, dan haiwan-haiwan ternakan meragut tidak jauh dari situ.

Terdapat sebuah ladang gandum, dan suasana kesejahteraan. Sayyidina Musa A.S. mendapat tahu bahawa semua ini adalah milik orang tua yang sama.

Nabi Musa pun menjadi hairan, kerana dia tahu apa yang ditulis dalam takdir orang tua itu – sebuku roti sehari – Sayyidina Musa A.S. pergi untuk mengetahui apa yang terjadi.

“Bagaimana ini boleh berlaku? Sebuku roti sehari adalah apa yang tertulis. Namun dia memiliki begitu banyak lagi.”

Jawapannya, sesuatu yang kita semua perlu ambil iktibar:

Satu buku roti adalah Rizq (rezeki) yang telah ditulis untuk orang tua tu.

Pokok-pokok buah-buahan, binatang ternakan dan ladang tanaman adalah BARAKAH yang datang dari penerimaan apa yang telah tertulis untuk kehidupan dia.

Semua tu adalah ganjaran atas kepercayaan sempurna pada Allah SWT.

Barakah adalah hasil daripada peralihan dalam tumpuan dari apa yang dia mahu, kepada mensyukuri dan menikmati apa yang dia ada sehinggakan walaupun selepas makan seberapa banyak yang dia mahu, dia tetap mempunyai baki. Keperluannya telah menjadi sangat kecil.

Kelimpahan barakah ini diberikan dalam kehidupan orang tua itu disebabkan kemurahan hati dan kesediaan untuk berkongsi apa yang dia ada.

BARAKAH datang apabila kita bertaqwa kepada Allah SWT, apabila kita bermurah hati dengan apa yang kita ada, apabila kita bersyukur dan apabila kita meletakkan Ibadah & Zikir Allah SWT di atas segala-galanya.

Semoga Allah SWT menjadikan kita dalam kalangan hambaNya yang bersyukur, taat dan murah & besar hati. AMEEN.


Bagaimana Selipar ‘Jepun’ Tat Sing Beri Ilham Kepada Rekaan Jenama Selipar Seluruh Dunia

Inovasi merupakan sebuah satu seni yang kreatif. Bukan hasil karya yang diciplak akan tetapi sesuatu karya itu menjadi rujukan untuk menghasilkan karya seni yang baharu.

Begitu juga dengan rekaan selipar Tat Sing atau mesra disebut sebagai selipar Jepun yang sebenarnya ditiru dan diinspirasikan dengan rekaan selipar Zori. Untuk pengetahuan, selipar Zori diperbuat daripada jerami padi atau dalam bahasa Jepun disebut tatami.

Bagaimanakah rekaan selipar Tat Sing ini boleh dikaitkan dengan peniruan selipar Zori? Semuanya bermula pada awal 1930an di mana ketika itu Tanah Melayu sudahpun mempunyai kilang pembuatan kasut getah yang diusahakan oleh orang Cina dan estet pokok getah.

Industri kasut getah dilihat semakin rancak sejak munculnya kilang syarikat kasut Bata pada tahun 1937 setelah dua orang usahawan Cina telah mendapat bimbingan syarikat berkenaan dan kilang kasut Bata terbina pada tahun yang sama di Klang, Selangor.

Namun industri ini terpaksa dihentikan apabila Jepun menjajah Tanah Melayu semasa Perang Dunia Kedua pada awal 1940an. Jepun mangambil alih dan menukarkan nama kilang dan estet sebagai Shonan Gomu Kumiai (Shonan Rubber Association) iaitu kilang yang menghasilkan peralatan ketenteraan Jepun berasaskan getah.

Memetik laporan halaman New Straits Times, pada zaman jajahan Jepun ini, tentera Jepun telah membawa masuk budaya pemakaian selipar Zori ke Tanah Melayu. Kos penghasilannya agak mahal dan untuk kurangkan kosnya, tentera Jepun telah mengubah suai selipar Zori dengan menjadikan tayar terbuang sebagai tapaknya. Berikutan itu, seluruh warga Tanah Melayu menggelarkannya sebagai ‘selipar Jepun’.

Selipar ini bukan sahaja dipakai malah ia turut dijadikan alat penyeksaan ‘banduan’ di Tanah Melayu. Difahamkan, Tentera Jepun menampar muka para banduan dengan menggunakan selipar ini. Lebih kejam, ada juga yang dipaksa menggigit selipar ini sehingga gigi mereka berdarah dan patah.

Selepas Jepun tewas, terma selipar Jepun masih kekal di ingatan dan menjadi satu ‘tamparan emosi’ di kalangan rakyat di Tanah Melayu. Sebaliknya, para pengeluar kasut getah mula melihat bahawa selipar Jepun ini ada potensi untuk pasaran memandangkan ianya tahan lasak, senang disarung dan kos penghasilan yang murah.

Lantaran itu, wujudnya kilang selipar Jepun pertama di Malaysia pada tahun 1972 iaitu kilang Tat Sing Rubber Industries. Difahamkan selipar Jepun keluaran Tat Sing ini sangat popular di kalangan rakyat Malaysia dan Singapura. Tapaknya yang keras dan tahan geseran menyebabkan pemakainya tidak mudah tergelincir.

Di sebalik peristiwa hitam wujudnya sinar baharu. Tanpa kedatangan Tentera Jepun ke Tanah Melayu, tiadalah selipar Tat Sing. Pastinya menggamit memori bagi sesetengah kita yang pernah memakainya sebelum hadirnya ‘selipar Jepun’ jenis getah lembut misalnya selipar ‘Fipper‘ hari ini.

Dalam pada itu, selipar ‘Muslim Friendly’ TheNoor telah cetus kekeliruan dalam kalangan netizen. Baca lagi pada pautan di bawah.

Fipper Jawab Isu Selipar ‘Muslim Friendly’ Edisi Khas TheNoor

Ditawarkan Dengan Ciri ‘Wallet Friendly’, Iklan Terbaru Bata Malaysia Berjaya Cuit Hati Netizen

Guna Darah Manusia Sebenar, Nike Saman Pembuat Model ‘Satan Shoes’


Bagaimana Seorang Budak Kecil Beri Idea Untuk Kikuo Ibe Hasilkan Model G-SHOCK

Rasanya kalau sebut tentang G-SHOCK, rata-rata kenal atau pernah dengar bukan?

G-SHOCK sebenarnya dihasilkan oleh syarikat elektronik Jepun, iaitu Casio. Dicipta oleh seorang engineer Jepun yang bernama Kikuo Ibe, nama G-SHOCK tu sendiri adalah singkatan untuk ‘Gravitational Shock’.

Ini bermakna G-SHOCK sememangnya dicipta untuk tahan tekanan mekanikal, getaran dan gegaran atau senang cakap tahan ‘shock’ yang dihasilkan oleh Graviti, jadi nama dia ‘G-SHOCK’.

Tetapi pernah anda terfikir kenapa Ibe tiba-tiba mahu buat jam yang sangat tahan lasak ini? Ada nilai sentimental di sebalik penciptaan jam ini sebenarnya.

A post shared by CASIO G-SHOCK Official (@gshock_casio_official)

Sebelum jam ini dicipta, Ibe ada satu jam yang dia sangat sayang; dihadiahkan oleh ayahnya. Nak dijadikan cerita, satu hari jam tersebut terjatuh dan berkecai rosak. Jadi Ibe sangat sedih sebab dia memang sayang jam itu. Sejak daripada itulah dia berazam hendak buat jam yang tahan lasak, walaupun jatuh tidak mudah rosak.

Tetapi untuk hasilkan jam idaman beliau ini bukan benda yang mudah. Ibe bersama team dia seramai 3 orang cipta jam ini berpandukan 3 kriteria utama atau dikenali sebagai TRIPLE 10 iaitu;

• boleh tahan jatuh dari ketinggian 10 meter
• boleh berada di tekanan air 10 atm (100m)
• mempunyai jangka hayat bateri selama 10 tahun

Ibe boleh buat case yang tahan lasak daripada besi, tetapi dia masih tidak boleh figure out macam mana hendak bagi komponen elektronik dalam jam itu tiak rosak kalau diletakkan dalam keadaan TRIPLE 10.

Beratus prototype dia buat, gagal. Semua prototype yang dia buat, komponen elektronik dalamannya hancur bila letak dalam keadaan TRIPLE 10.

Satu hari, dia nampak seorang budak perempuan main bola di taman. Dia nampak bola itu melantun-lantun. Jadi dari situ Ibe dapat idea untuk buat jam G-SHOCK dengan enjin terapung (float watch engine).

Akhirnya impian Ibe jadi realiti bila G-SHOCK pertama berjaya dihasilkan dengan prinsip TRIPLE 10 pada tahun 1983, menggunakan struktur enjin terapung (engine floating structure) iaitu selepas 2 tahun projek tersebut dimulakan.

Sehingga ke hari ini, G-SHOCK kekal menjadi pilihan jam tangan untuk mereka yang sukakan aktiviti lasak dan fesyen menerusi kolaborasi bersama pelbagai jenama besar dunia antaranya Undefeated, Neighborhood Carhartt dan banyak lagi.

See? It’s hard to beat a person who never give up, right? Jadi jangan cepat mengalah dalam apa sahaja yang anda sedang lakukan. Jadilah seperti Kikuo Ibe.

TRIVIA: Tahukah anda Kikou Ibe hanya memakai 3 model jam tangan G-SHOCK? Kikou cuma mempunyai model DW-5600 dalam koleksinya dengan variasi warna hitam putih dan merah. Beliau cuma memakai model ini kerana DW-5600 adalah model pertama yang beliau cipta 3 dekad yang lalu.

Ini pula beberapa artikel lain berkaitan G-SHOCK. Baca lagi pada pautan di bawah.

G-Shock Dan Dragon Ball Z Hasilkan Jam Tangan Edisi Khas, Mula Dijual Pada Harga RM1,000

Nilai Dan Populariti G-Shock GA-2100 Ini Meningkat Selepas Disarung Oleh TMJ

G-Shock Tampilkan ‘Smartwatch’ Dengan Teknologi GPS Dan Kadar Degupan Jantung


Bagaimana Seorang Ibu Merelakan Anaknya ‘Hidup’ Di Jalanan

Sudah banyak kami kongsikan kisah kembara di Vocket termasuk kembara solo ‘long term’ seperti mana yang dilakukan oleh ramai anak muda di masa kini, termasuk kisah Ajin.

Kisah beliau pernah kami siarkan pada tahun 2015, iaitu selepas Ajin mengembara selama 2 tahun. Anda boleh baca bagaimana Ajin ‘Hitchhike’ 9 Bulan Di Eropah Dan  Mengembara Lebih 2 Tahun Tanpa Mempunyai Apa Apa di sini.

Tapi untuk kali ini, kami tertarik untuk berkongsi luahan rasa ibu Ajin pula, iaitu Puan Rahmah Saad. Bagaimana seorang ibu merelakan anaknya keluar dari comfort zone dan kerja tetap yang menjanjikan kehidupan yang lebih terjamin, sebaliknya keluar mengembara dan mengutip pengalaman di jalanan.

Genap dua tahun Razin membuka perniagaannya di Pnom Penh. Dari satu unit rumah kedai,kini dia menyewa sebuah banglow untuk menampung keperluan perniagaannya. Dia membuka galeri seni lukis , N o w h e re (Now here).

Bagi yang belum kenal, Razin atau lebih dikenali dengan panggilan Ajin di kalangan rakan-rakan dan pelanggannya, pemuda ganteng ini anak saya yang no 3.

Dia dulu pensyarah di sebuah universiti antarabangsa di Cyberjaya, berhenti, travel the world, for 2 years hoping from one country to the other, jadi back packer. Orang muda sekarang cita-citanya tak sama macam orang dulu. Tapi orang dulu pun ramai yang jadi pengembara dan pelayar.

Dia dah berhenti baru dia bagitahu saya, tapi kalau bagi tau awal pun saya tidak larang. Anak lelaki, biar dia keluar kampung, tau rasa susah, fikiran terbuka.

Travel kerana seni, cari duit dengan seni

Dia travel kerana seni, terlalu passionate dengan bidang ini. Bukan travel suka-suka. Banyaklah aktiviti seni yang dia anjurkan, di negara mana dia singgah dan akan bertemu dengan komuniti seni di sana.

Dia travel dari Pulau Pinang, masuk thailand, Vietnam, Combodia, China, Uberkestan. Turki dan negeri-negeri di sebelah barat Eropah sampai ke Belanda. Semua melalui jalan darat dan untuk jimat duit dia jalan kaki 3000 km lebih untuk pergi ke beberapa buah negeri.

Bagi saya pengalamannya sangat menarik, tapi dia kata ramai pengembara, perempuan pun ada, bukan sesuatu yang luar biasa. Puas saya pujuk dokumenkan perjalanannya dalam bentuk buku, dia tak mahu.

Luar biasa bagi saya, dia solo traveler. Duit tak ada, sampai satu negeri dia bekerja untuk sambung perjalanan. Dia travel pun ada membawa misi – travel the world and make art.

Dua tahun dalam perjalanan ini. Kurus kering, makan tak tentu, tidur pun tak tentu, pernah tidur di bas stand, jauh nak balik, esok dah nak kerja. Yalah itu pilihan dia.

Mahu buat bisnes dan tinggalkan gaji lumayan

Dalam perjalanan nak balik selepas 2 tahun di perantauan, dia dapat tawaran kerja di Pnom Penh. Tak sampai setahun bekerja dengan majikan, dia berhenti.

Kali ini dia bagitau saya, terdiam juga saya. Gaji dalam USD, lumayan, tapi dalam hidup ini, lain orang lain yang dikejarnya. Dia berhenti tu nak buka galeri itulah, tarikh semalam dua tahun lalu.

Ketika dia bekerja di sana, dia melihat warga asing yang bekerja di sana, tidak ada pilihan di hujung minggu selain dari party dan drinks. Melalui galerinya dia anjur pelbagai aktiviti seni seperti wood carving, buat batik, jilid buku, melukis potret dan pelbagai pertemuan hasil kerjasama dengan artis lain. Alhamdulillah, nampak berkembang.

Kalau dia balik ke Malaysia, saya anjurkan talk dengan pelbagai organisasi untuk memberi inspirasi kepada anak-anak muda di sini. Bulan januari dia akan balik lagi.

Jalan hidup kita, kita yang pilih. Kalau kita pilih nak dok kat tang tu, kat tang tulah kita sampai ke tua. Saya pilih untuk berubah.

Bagi saya, ada sesuatu yang luar biasa tentang ibu Ajin ini. Selepas diselidik dan bertanya dengan Ajin, akhirnya Ajin membuka mulut.

Ibu dan ayah Ajin merupakan veteran dari akhbar Utusan Malaysia, kemudiannya  membangunkan perniagaan percetakan bersama. Namun kemudiannya perniagaan mereka terpaksa ditutup selepas ayah Ajin diserang angin ahmar.

Kini Puan Rahmah menjaga suaminya sepenuh masa di rumah. Disamping itu beliau turut menjadi penulis skrip bebas serta menerbitkan beberapa rancangan TV. Antaranya adalah rancangan bual bicara Dari Fail Doktor yang telah disiarkan sebanyak 2 musim di TV1.

Bagi Ajin pula, hingga kini beliau masih memegang kata-kata ibunya, “mak aku pesan simple je, nak buat apa buatlah. Janji jaga nama keluarga.”

Ajin banyak berkongsi hasil seni yang diusahakan oleh beliau di Instagram Syahrulfikri Salleh dan facebook page now.here.pp.